Kerana Jatuh Cinta Dengan Malaysia, Mat Salleh Ini Belajar Kuasai Bahasa Melayu

Beberapa bulan lepas Vocket ada berkongsi tentang Alex, gadis Rusia yang membaca Vocket setiap hari untuk mengukuhkan penguasaan Bahasa Melayu beliau.

Baca: Gadis Rusia Baca Vocket Setiap Hari Kerana Satu Sebab Ini

Nampaknya ia tidak terhenti di situ saja. Kali ini kami ingin kenalkan anda dengan seorag lagi mat salleh yang turut menjadikan Vocket sebagai salah satu bahan baacan untuk menguasai Bahasa Melayu beliau.

Mari berkenalan dengan Rhys William, warga Britain yang kini sedang menetap di Malaysia. Ikuti temubual kami  bersama Rhys di bawah.

Vocket: Hi Rhys, terima kasih kerana sudi ditemuramah dan berkongsi kisah anda dengan pembaca Vocket. Kami difahamkan Rhys fasih berbahasa Melayu serta rajin berkongsi pengalaman di blog peribadi Rhys sewaktu di Malaysia.

Kami di Vocket sangat teruja untuk tahu dengan lebih lanjut dan berkongsi dengan pembaca kami.

Rhys: Terima kasih banyak-banyak. Maafkan saya kalau ayat saya tak betul atau terbalik, walaupun saya faham Bahasa Melayu, saya tak pandai tatabahasa, so mungkin ayat tak betul.

Vocket: Boleh berikan sedikit maklumat latar belakang Rhys. Nama penuh, berasal negara mana dan daerah mana, latar belakang pendidikan dan pekerjaan?

Rhys: Nama saya Rhys William James dan saya asal dari UK. Kat UK saya tinggal tak jauh dari London, lebih kurang satu jam kalau naik tren.

Nama bandar saya ‘Redhill’ (Bukit Merah). Saya kerja bisnes sendiri, macam entrepreneur, dan mula bisnes terus lepas keluar college umur 18 tahun. Bisnes saya bina website untuk bisnes dan entrepreneur lain.

Vocket: Sudah berapa lama Rhys menetap di Malaysia?

Rhys: Sekarang saya dah ada kat Malaysia 2 tahun, saya pindah ke sini bulan 9 tahun 2013.

Vocket: Apa yang buatkan Rhys menetap lama di sini?

Rhys: Sebenarnya, saya cuti kat sini tahun 2012. Satu malam bila tengah cuti saya duduk dan minum kat Kuala Lumpur dan boleh nampak pemandangan KLCC, masa tu saya rasa memang nak cuba tinggal kat sini.

Lepas tu saya mulakan misi untuk tinggal kat sini, dan lepas 1 tahun saya balik sini. Bila saya cuti kat Malaysia masa tu saya jatuh cinta dengan negara ni.

Vocket: Berapa lama Rhys bercadang untuk tinggal di Malaysia?

Rhys: Saya harap saya boleh tinggal kat sini banyak tahun lagi, sebab saya memang suka Malaysia. Melainkan ada apa-apa terjadi dan saya mesti balik UK.

Vocket: Bagaimana Rhys mula belajar Bahasa Melayu dan apakah yang mendorong Rhys untuk kuasai Bahasa ini?

Rhys: Saya rasa kalau nak pindah ke negara lain, dan kalau nak meneroka dan memahami semua benda pasal negara tu lebih baik kalau boleh cakap bahasa negara tu.

Walaupun kat Malaysia orang cakap Bahasa Inggeris bagus, saya rasa lebih baik kalau boleh sembang dalam Bahasa Melayu. Jadi, bila bersedia untuk pindah ke sini saya mula belajar bahasa sini.

Dulu saya mula belajar perkataan senang sahaja macam nombor dan tanya soalan sahaja. Lepas tu saya praktis banyak, dan sikit-sikit tambah perkataan lebih susah sampai boleh faham banyak perkataan.

Vocket: Berapa lama masa yang diambil oleh Rhys untuk belajar Bahasa Melayu sehingga fasih?

Rhys: Sebenarnya untuk jadi fasih ambil 1 tahun lebih. Yang ni sebab mesti praktis banyak, dan belajar slang dan perkataan orang kerap guna.

Tahun pertama saya kat sini saya jarang cakap Bahasa Melayu, saya cuma dengar orang lain cakap sahaja. Lepas tu saya tulis banyak nota pasal perkataan dan slang diaorang.

Vocket: Apakah cabaran utama yang Rhys hadapi untuk menguasai Bahasa Melayu?

Rhys: Kalau saya cakap terus terang, cabaran utama ialah saya tak berani untuk cakap dengan orang dari sini, sebab rasa malu sangat. Saya selalu risau saya cakap tak betul atau dia tak faham saya.

Tambahan lagi cabaran, sebab kat sini semua orang fasih Bahasa Inggeris dia cakap Bahasa Inggeris kat saya. Kalau jumpa kawan-kawan diaorang selalu cakap Bahasa Inggeris dan saya tak rasa berani untuk cakap Bahasa Melayu dengan diaorang.

Tapi akhirnya saya kumpulkan berani untuk cakap Bahasa Melayu, dan cuba cakap Bahasa Melayu hari-hari. Lepas 6 bulan macam ni saya tak rasa malu lagi dan tak risau dan boleh cakap Bahasa Melayu tanpa masalah.

Vocket: Bagaimana penerimaan keluarga dan rakan-rakan Rhys apabila dapat tahu keinginan Rhys untuk kuasai Bahasa Melayu?

Rhys: Dulu keluarga saya tak tahu saya cakap Bahasa Melayu, dan dia tak pernah melawat sini jadi dia tak dengar saya cakap Bahasa Melayu. Tapi lepas saya mula blog saya, dan dia baca tulisan saya dalam Bahasa Melayu dia kata dia rasa kagum dengan saya.

Vocket: Bagaimana penguasaan Bahasa Melayu Rhys kini?

Rhys: Saya rasa masih boleh tingkatkan Bahasa Melayu saya, sebab saya rasa saya belum fasih 100 peratus.

Walaupun saya boleh sembang dalam Bahasa Melayu, kadang-kadang saya tak faham perkataan atau slang orang, terutamanya kalau dia cakap laju.

Saya rasa kalau mengembangkan pengetahuan perkataan saya akan jadi lebih fasih dan berkuasa dalam Bahasa Melayu.

Durian ialah buah tropika saya paling suka dan makan banyak kali sebulan (kalau musim).

Vocket: Ada kisah menarik atau lucu yang Rhys alami semenjak dari belajar kuasai Bahasa Melayu sehingga kini?

Rhys: Saya ada banyak cerita kelakar sejak saya mula cakap Bahasa Melayu. Biasanya cerita tu ialah sebab saya salah faham orang atau orang lain salah faham saya. Kalau mesti pilih satu cerita yang kelakar, saya pilih satu pasal masa saya nak beli baju dicetak.

Cerita ni adalah kat Bazar Malam kat Pusat Bandar Johor Bahru. Saya nak beli baju dengan tulisan jawi kat depan (jawi tu cakap ‘Johor Darul Takzim’). Tapi sebab saya mesti beli baju saiz XXL, kadang-kadang susah sikit cari saiz saya.

Kat bazar hari tu saya nampak satu makcik jual baju jenis saya nak, tapi dia hanya ada saiz XL. Mula-mula saya tanya dia “Kak, ada jual baju jenis ni tapi saiz XXL ke tak?”, dia jawab dia ada tapi dia mesti cetak baju tu dulu. Lepas tu saya tanya dia harga, dan dia jawab 20 ringgit.

Pada ketika itu saya fikir nak berunding pasal harga sikit, sebab kat gerai lain di bazar tu harga baju 15 ringgit sahaja. Saya cakap kat makcik tu;

Dia kata boleh tapi mesti tunggu anak dia balik.

Semuanya rasa ok dan saya duduk tunggu anak dia datang. Tak lama selepas tu anak dia datang dan cakap boleh buat 15. Saya rasa bahagia sikit sebab dah berunding harga dan duduk kat tepi gerai dan tengok dia cetakkan baju saya.

Bila dia tengah cetak baju saya, adik dia tengah tengok-tengok dalam beg-beg kat belakang gerai dan ambil banyak baju XXL kosong dan letak kat depan sebelah pencetak. Saya tak fikir apa-apa pasal ni.

Lepas abang tu habis cetak baju dia tanya say;

“Abang, baju macam ni ok?”, saya jawab kat dia “Cun (cantik), terima kasih bro”.

Lepas tu abang tu tanya “So nak lagi 14 helai macam ni kan?” Masa tu saya fikir alamak dan tiba-tiba menyedari tadi makcik tu fikir saya nak 15 helai baju, bukan RM15 satu helai baju!

Bukan salah dia, salah tu saya punya sebab saya cakap “Boleh buat 15” bukan “Boleh buat 15 ringgit”. Nasib baik, lepas saya jelaskan kat diaorang saya salah faham dia ketawa sikit dan cakap tak ada masalah.

Saya bayar RM20 dan ambil baju saya. Nasib baik abang tu tanya saya sebelum dia cetakkan baju lain, kalau tak saya akan membeli 15 helai baju harga RM20 sehelai.

Nama saya dalam Tulisan Khat Jawi. Cantik tak?

Vocket: Ada kenangan manis yang ingin Rhys kongsikan semenjak berjaya kuasai Bahasa Melayu?

Rhys: Saya pun ada banyak kenangan manis sejak pindah ke Malaysia, dan saya harap saya akan ada banyak lagi pengalaman manis lepas ni.

Yang kenangan paling manis, ialah bila saya jumpa kumpulan orang untuk pergi hiking dengan saya. Saya jenis orang suka pergi luar rumah dan pencinta alam, dan saya tahu ada banyak tempat alam dan indah kat Malaysia.

Tapi bila saya baru sampai sini saya tak ada sesiapa untuk pergi dengan saya. Saya menyertai banyak group kat Facebook, tapi tak berani untuk post dan cari orang untuk pergi hiking dengan saya (macam saya cakap tadi, masa tu saya malu sikit bila cakap Bahasa Melayu).

Tapi akhirnya saya kumpulkan berani dan post dalam group hiking kat facebook yang saya ingin cari orang pergi hiking bersama. Ada ramai orang jawab saya dan menawarkan pergi hiking dengan saya.

Sekarang kita ada satu kumpulan whatsapp dan kita pergi hiking bersama beberapa kali sebulan. Diaorang memang mesra, dan saya rasa diterima macam kaum sendiri.

Yang ni kenangan paling manis, sebab walaupun saya ada rupa lain dan kitaorang tak kenal lama, kita boleh pergi hiking dan lepak bersama macam kawan-kawan dah kenal banyak tahun.

Vocket: Selain daripada menulis di blog, apakah cara lain yang Rhys lakukan untuk mengukuhkan lagi penguasaan Bahasa Melayu Rhys?

Rhys: Untuk kukuhkan Bahasa Melayu saya buat banyak benda selain dari tulis blog. Setiap hari saya baca surat khabar atau website Bahasa Melayu (macam Vocket. Sebenarnya cikgu Bahasa Melayu saya rekomen saya baca Vocket bila baru belajar Bahasa Melayu).

Sekarang saya cuba cakap Bahasa Melayu dengan orang lain pada setiap peluang, pergi pasar malam untuk beli barang dan sembang dengan orang peniaga kat sana.

Saya tengok drama melayu kat TV3, tengok wayang Melayu dan dengar radio Melayu juga. Saya percaya kalau cakap, baca atau dengar Bahasa Melayu hari-hari saya akan menguasainya tidak lama lagi.

Vocket: Ada info atau perkara lain yang ingin Rhys kongsikan?

Rhys: Saya nak kongsikan betapa banyak saya rasa diterima kat Malaysia dari orang sini dan negara ni. Kalau ia bukan untuk semua orang tolong saya kat sini dan juga orang tolong saya kukuhkan Bahasa Melayu saya takkan jadi fasih macam sekarang.

Saya memang rasa negara ni ada banyak tempat dan benda menarik dan saya tak sabar untuk menemui semua. Saya selalu suka bila orang bagi saya cadangan tempat menarik atau makanan sedap.

Vocket: Apa pandangan Rhys tentang orang-orang Malaysia?

Rhys: Saya rasa orang Malaysia mesra sangat. Bila saya cakap dengan diaorang (dalam Bahasa Melayu atau Bahasa Inggeris) diaorang selalu senyum dan suka tolong saya. Kalau saya cakap Bahasa Melayu dengan dia senyum dia sampai terlinga.

Satu benda saya suka pasal orang Malaysia ialah diaorang selalu panggil orang lain macam dia keluarga. Contoh, diaorang panggil orang lain ‘Kakak, Abang, Pakcik, Makcik’ dan lain-lain.

Kat bawah ni saya kongsikan video pertama yang saya buat dalam Bahasa Melayu.

Dalam video ni saya cakap pasal 4 sebab saya sayang Malaysia.

Sebenarnya saya ada banyak lagi sebab-sebab (macam lebih dari 10) kenapa saya sukakan Malaysia tapi tak cukup masa untuk cakap pasal semua dalam satu video je.

Anda boleh ikuti perkongsian Rhys dan perkembangan terkini tentang penguasaan Bahasa Melayu beliau di MatSallehCariMakan.com

Baca lagi: Cinta Berputik Buat Pegawai Wanita Rusia Yang Bekerja Di Malaysia Ini Tidak Mahu Balik

LIKE dan FOLLOW Vocket di Facebook serta Instagram


Kisah Di Sebalik Kalanishkov, Kilang Mencipta Senjata Membunuh Di Rusia

Sebut saja Kalanishkov, bagi mereka yang mengikut industri persenjataan pasti tahu tentang jenama yang menjadi pengeluar senjata mega di Rusia ini.

Izhmash – merupakan pengeluar terbesar produk ketenteraan seperti senjata automatik dan snipper, peluru meriam, serta pelbagai produk senjata untuk awam seperti senapang patah, senapang sukan dan peralatan untuk mesin.

Syarikat ini telah ditubuhkan pada tahun 1807 di Izhevsk, sebuah bandar yang terkenal dengan sejarah ‘gunsmith’ yang terletak kira-kira 600 batu ke utara-timur Moscow.

Bangunan kilang senjata ini merupakan yang pertama mengeluarkan senjata Rifle AK-47 berskala besar yang kemudiannya mengubah lanskap pengeluaran senjata kepada saiz yang lebih kecil. Kalanishkov merupakan antara siri ciptaan senapang serangan paling cemerlang pada abad ke-20.

Semuanya bermula sewaktu perang Great Warrior meletus, seorang pemandu kereta kebal bernama Mikhail Kalashnikov yang menyertai barisan hadapan telah mengalami kecederaan teruk. Sewaktu terlantar di katil, Mikhail mula berfikir untuk mencipta ‘submesin gun’ yang sangat diperlukan oleh tentera Rusia yang sedang berjuang di medan perang pada ketika itu.

Tanpa sebarang latihan dan pengalaman kejuruteraan, Kalanishkov mula melakar, mereka bentuk, melakukan ujian dan berbincang dengan mereka yang pakar dalam bidang senjata. Beliau akhirnya ditawarkan bekerja dengan biro rekabentuk tentera dan menerima latihan secara professional.

Dari awal Kalanishkov telah menetapkan prinsip reka bentuk bagaimanakah yang beliau inginkan pada rifel ciptaannya; ringkas dan boleh dipercayai penggunanya. Walau bagaimana pun, kejayaan bukanlah mudah baginya. Hanya pada tahun 1947 selepas beberapa siri kegagalan pada prototaip yang dibina, rekabentuk ciptaan Kalanishkov telah diterima sewaktu dalam satu pertandingan yang dianjurkan oleh ajensi pertahanan.

Meskipun menerima saingan sengit dari pengeluar senjata ternama lain di pertandingan tersebut, Kalanishkov layak ke pusingan ke 2 dan seterusnya mara ke pusingan akhir.

Pada tahun 1949, Kalanishkov melihat ciptaan beliau mula diterima sebagai satu standard senjata tentera Rusia. Beliau kemudiannya menerima anugerah Stalin, satu anugerah yang berprestij. Sejak itu beliau menghabiskan 60 tahun hidupnya bagi menambah baik ciptaannya.

Hingga ke akhir hayatnya pada tahun 2013 Kalanishkov yakin senapang AK yang telah dinaik taraf itu akan kekal menguasai pasaran untuk sekurang-kurangnya 25 tahun akan datang sehingga senapang kartrij yang berkuasa tinggi dan lebih baik dicipta. Secara umum, pembuat senjata akan terus mereka bentuk senjata untuk ketepatan yang lebih baik dan mampu menembusi perisai badan yang lebih moden serta halangan cahaya.

Sehingga kini, senjata yang dikeluarkan dari kota “Izhmash” ini telah dipasarkan ke 27 negara termasuk US, UK, Jerman, Norway, Itali, Kanada, Kazakhstan dan Thailand. Pada Ogos 2013,  Izhmash dan Izhevsk Mechanical Plant telah bergabung dan dinamakan dengan nama baru iaitu Kalashnikov Concern.

BACA: Kerana Kecewa Dengan Ferrari, Lamborghini Cipta Kereta Sendiri

BACA juga: 9 Sebab Kenapa Sultan Brunei Dikagumi Ramai


Kisah Ringkas Di Sebalik Gambar Pelumba ‘Mountain Bike’ Serba Kekurangan Di Kemboja

Sejak semalam tular satu perkongsian di media sosial beberapa gambar seorang kanak-kanak lelaki yang menyertai perlumbaan basikal mountain bike bersama peserta-peserta lain.

Gambar berkenaan mencuri perhatian selepas penampilannya yang kelihatan serba kekurangan jika dibandingkan dengan peserta-peserta lain. Bukan sahaja menggunakan basikal yang kelihatan lama namun dia juga tidak memakai kelengkapan keselamatan seperti topi keledar dan juga kasut.

Terpegun dengan gambar yang menunjukkan semangat juang tinggi kanak-kanak berkenaan, kami kemudiannya cuba mendapatkan maklumat mengenai beliau dan akhirnya menjumpai sedikit petunjuk mengenai kisah di sebalik gambar itu.

Berdasarkan watermark yang dibekalkan gambar berkenaan kami kemudiannya menemui page rasmi kejohanan tersebut dan seperti dijangka ia dipenuhi dengan komen netizen yang bertanyakan mengenai kesahihan gambar berkenaan.

Ia susulan mungkin ramai yang tertanya-tanya akan keaslian gambar kanak-kanak berkenaan dan jika gambar itu betul-betul diambil bagaimanakah dia dibenarkan untuk bertanding.

Hal ini kerana beliau seperti yang ditunjukkan dalam gambar berkenaan tidak memakai kelengkapan yang sesuai (malah tidak cukup) untuk dibenarkan bertanding dalam mana-mana perlumbaan di tempat lain.

Perlumbaan yang disertai kanak-kanak tersebut difahamkan adalah perlumbaan peringkat umur menerusi beberapa hantaran yang dibuat di page Facebook Cambodia MTB Series.

Memandangkan sudah ramai yang bertanya akan gambar berkenaan, kami kemudiannya menemui satu komen dan balasan yang mungkin memberikan jawapan kepada mereka yang tertanya-tanya sebelum ini.

Komen tersebut yang ditulis dalam bahasa Inggeris bertanyakan “kami ingin bertanya adakah kanak-kanak ini peserta rasmi perlumbaan?” soal seorang netizen di ruangan komen.

Walaupun tidak menjawab dengan langsung namun jawapan yang diberikan pengendali page itu mungkin memberikan jawapan bagaimana kanak-kanak berkenaan boleh menyertai perlumbaan mountain bike itu.

“Kanak-kanak dari kawasan setempat akan muncul sebelum bermulanya perlumbaan dan kami benarkan mereka berlumba tanpa sebarang yuran.

“Tetapi kebanyakan daripada mereka tidak memakai topi keledar, jadi persoalan utama adakah kami patut membenarkan mereka berlumba atau pun tidak.

“Jawapannya kami putuskan untuk membenarkan mereka untuk membuatkan berasa gembira,” balas komen berkenaan.

Dan kini selepas kisahnya tular, netizen dan juga akaun Twitter OhBulan hari ini juga dilihat berkongsikan gambar kanak-kanak berkenaan yang difahamkan sudah menerima hadiah berupa sebuah basikal daripada seorang lelaki.

Hantaran asal Facebook berkenaan yang dibuat seorang lelaki Lang Tyeleang menunjukkan beliau menghadiahkan basikal kepada kanak-kanak berkenaan yang dijumpainya selepas melakukan pencarian.

Walaupun masih banyak tidak diketahui mengenai kanak-kanak tersebut namun kisah ringkas yang dikongsikan hari ini mungkin memberi sedikit maklumat mengenai beliau.

Kisah beliau dan kanak-kanak lain yang tidak takut untuk menyertai pertandingan walau serba kekurangan dan kelembutan hati pihak penganjur untuk membenarkan mereka menyertainya harus menjadi teladan kepada kita semua.

Baca juga kisah gadis berbahaya ini yang tular di media sosial gara-gara videonya dijadikan TikTok oleh netizen melalui pautan di bawah.

Cantik Tetapi Psiko, Kisah Di Sebalik Gadis Berbaju Penjara Yang Tular Di Media Sosial

Sering Jadi Bahan Meme, Siapakah Lelaki Bermuka Garang Yang Sedang Mencekak Pinggang Ini?

Kisah Si Salim Yang Tidak Pernah Jemu Mengetuk Pintu Rezeki Di Bumi Asing


Lelaki Ini Melakukan Sesuatu Kepada Anak Kecil Ini Hingga Dia Tidak Boleh Melupakannya

Berbuat baik pada orang sekalipun hal itu kecil bagi kita adalah penting. Hal ini kerana mungkin bagi orang yang dibantu itu tindakan kita membantunya akan memberi makna yang besar dan mempengaruhi perjalanan hidup mereka yang seterusnya.

Membantu itu mulia. Namun, kita mungkin lebih mudah buat kebaikan dan memberi kepada orang yang kita kenali. Bagaimana pula dengan mereka yang langsung kita tidak kenali dan terasing?

Kisah di bawah ini membuatkan air mata menitis apabila mengenangkan episod kehidupan yang pernah dilalui sebelum ini. Bagaimana dengan anda?

“Ripple” ialah sebuah filem pendek berdurasi 5 minit yang dihasilkan oleh Inspiration Singapore Short Film Drama. Ia mengisahkan tentang berbuat baik akan dibalas dengan kebaikan meskipun ia berlaku a long time ago. Kitaran kebaikan ini perlu diteruskan dari generasi ke generasi dan semua peringkat umur.

“A simple act of caring creates an endless ripples that comes back to you.”

Jangan lupa untuk berkongsi kisah ini dengan keluarga dan kawan-kawan anda.


6 Cara Nampak 10 Tahun Lebih Muda Tanpa Botox

Awet muda sememangnya menjadi idaman wanita. Ramai yang inginkan wajah mereka kelihatan 10 ke 20 tahun lebih muda berbanding umur sebenar. Tak kurang juga ada yang sanggup cucuk botox untuk menghilangkan kedut yang mula muncul di wajah seiring bertambahnya usia.

Tapi hakikatnya jika ingin kelihatan lebih muda, ia bukan hanya memerlukan penjagaan luaran tapi juga disiplin diri dalam menjaga aspek mental dan kesihatan dalaman. Yang penting konsisten dan istikhamah mengamalkan 5 perkara berikut:

Apa yang kita fikir, itulah diri kita. Para ilmuan berpendapat jika kita percaya  ketajaman akal makin berkurang bila umur menuju senja, maka itulah yang akan benar-benar berlaku.

Professor Becca Levy, pemegang Ph.D dan penyelidik dalam bidang kesihatan umum dari Universiti Yale mendapati pengaruh psikologi  dan persepsi tentang pertambahan umur memberi kesan besar kepada kesihatan mental dan fizikal seseorang individu.

Mereka yang berpandangan negatif mengenai penuaan memberi keputusan ujian yang lebih teruk berbanding mereka yang berpandangan positif dan menerima umur yang bertambah sebagai satu perjalanan hidup yang harus dihargai.

Dari penelitian Professor Becca juga, individu berusia lanjut dengan persepsi positif mampu hidup 7 tahun lebih lama berbanding mereka yang negatif. Kesimpulannya, terima diri kita seadanya, hargai perubahan dan sayangi diri kita. Peningkatan usia seharusnya diterima sebagai sebahagian daripada perubahan hidup yang harus dinikmati. Lagipun hidup adalah satu perjalanan, just enjoy the ride.

Bersikap positif perlukan latihan dan sebaiknya dimulakan seawal yang boleh. Dalam erti kata lain, latih mental dan hati kita dengan cara membaca dan melihat sesuatu yang positif setiap hari.

Dan di waktu yang sama berusahalah untuk bersangka baik, setiap hari. Ia bukan satu perkara yang mudah untuk berubah bila sudah terlalu lama kita dihidangkan dengan kisah sedih, kemalangan, kematian dan persekitaran yang mengundang kemarahan. Tapi di akhirnya tetap hanya diri sendiri yang harus memilih sisi hidup mana yang mahu kita lihat – negatif atau positif.

Sejak tahun 1986, David Snowdon dari Universiti Kentucky telah meneliti dan membuat kajian bagi mendapatkan hubungkait antara kesihatan mental dan pertambahan usia. Salah satu penemuannya adalah keadaan emosi positif pada usia tua dapat membantu menghilangkan rasa cemas dan di waktu yang sama memanjangkan umur seseorang individu.

Dalam erti kata lain, sikap positif bukan hanya dapat memanjangkan umur, ia juga dapat membuat kita hidup lebih gembira dan seterusnya melambatkan proses penuaan. Sentiasa ceria dan cergas adalah antara rahsia kelihatan lebih muda.

Kajian oleh Dr. Yakov Stern, ketua bahagian Cognitive Neuroscience di Sergievsky Center, Universiti Columbia menunjukkan individu yang terus bergiat aktif di hari tua sama ada melalui pendidikan, pekerjaan dan apa saja hobi yang menggerakkan otot dan badan dapat mengurangkan risiko nyanyuk (Alzheimer) sebanyak 35% ke 40%.

Membaca buku motivasi dan melakukan aktiviti yang dapat meningkatkan kualiti diri serta pemikiran turut mempengaruhi cara kita melihat dunia. Ini akan menjadikan kita lebih menghargai hidup, sentiasa bersemangat dan mempunyai sebab untuk melalui hari tersebut dengan lebih baik.

Sama ada berlari, mengeluarkan peluh di gym atau sekadar berjalan kaki, bersenam sememangnya memberi kesan yang baik dari sudut mental (dalaman) dan fizikal (luaran).

Selain menjadikan jantung lebih sihat, bersenam juga dapat mencegah risiko penyakit darah tinggi, strok, diabetes, mengawal berat badan, mengurangkan stress dan risiko tulang reput. Bila bersenam, badan mengeluarkan bahan kimia yang dipanggil endorfin.

Endorfin ini berinteraksi dengan reseptor di otak, dan ini akan mengurangkan persepsi badan terhadap kesakitan. Endorfin juga mencetuskan perasaan positif dalam badan, sama seperti morfin. Ini secara langsung akan meningkatkan keyakinan diri dan menjadikan hidup lebih ceria.

Antara makanan yang dikenal pasti kaya anti oksida adalah buah-buahan berrie seperti blueberry, blackberry, strawberry, raspberry, cranberry dan kismis merah yang sangat kaya dengan vitamin antioksidan dan mineral.

Tapi bagaimana pula dengan buah tempatan? Manggis merupakan antara buah tempatan yang diakui mengandungi anti oksida yang tinggi. Buah-buahan tempatan lain seperti rambutan, langsat, duku, mangga dan durian juga mempunyai berbagai vitamin, mineral dan serat yang dapat membantu memberi kesihatan yang lebih baik.

Dr. Mehmet C. Oz, M.D., salah seorang penulis buku Staying Young: The Owner’s Manual for Extending Your Warranty berkata salah satu cara untuk kelihatan lebih muda adalah dengan menjaga kesihatan penghadaman.

Untuk menjaga sistem penghadaman ini, badan kita memerlukan 25 gram serat setiap hari. Serat bekerja dengan menjaga semua nutrisi yang dimasukkan ke dalam tubuh dan melepaskan nutrisi tersebut bila ia diperlukan. Antara bahan semulajadi yang mengandungi serat adalah sayur kobis, brokoli, tomato, sawi, bayam dan keledek.

Kajian menunjukkan penghasilan kolagen oleh badan berkurang pada kadar 1.5% setiap tahun selepas kita berumur 25 tahun. Dan apabila umur meningkat antara 45 hingga 50 tahun, badan kita akan kehilangan hampir separuh daripada kolagen yang ada.

Ini menyebabkan kulit menjadi longgar, kendur, hilang lemak, nipis dan kasar. Jika kita mahu kulit kekal sihat dan anjal, maka kita perlu mengambil makanan yang boleh membantu meningkatkan kolagen di dalam badan.

Antara makanan yang dikenalpasti dapat meningkatkan pengeluaran kolagen oleh badan adalah produk berasaskan soya, sayur-sayuran hijau dan berwarna gelap, kekacang, buah-buahan dan sayuran berwarna merah seperti tomato dan lobak merah, serta buah yang mengandungi vitamin C seperti oren dan buah prune.

Bagi wanita yang bekerjaya dan sibuk hingga adakala tidak sempat makan, antara pilihan yang boleh dilakukan adalah dengan mendapatkan minuman alternatif yang dapat membantu kita mengekalkan kesihatan dan kelihatan lebih muda. Antaranya adalah VITAGEN Kolagen Kurang Gula.

Sebut VITAGEN terus di kepala kita tergambar minuman sedap dengan kultur untuk kanak-kanak. Tetapi sebenarnya VITAGEN sesuai diminum untuk semua golongan daripada kanak-kanak hingga ke dewasa. Lebih menarik ialah anda boleh memilih VITAGEN Kolagen Kurang Gula jika inginkan kulit yang sihat, anjal dan kelihatan muda.

VITAGEN Kolagen Kurang Gula dirumus khas untuk wanita yang ingin kelihatan lebih muda kerana ia mengandungi berbilion kultur ‘Lactobacillus acidophilus’ dan ‘Lactobacillus casei’ yang hidup dan aktif, juga dilengkapi dengan serat prebiotik, 500mg peptida kolagen hidupan laut dan 30mg vitamin C.

Kulit yang cerah berseri bermula dari dalam

Selain membekalkan tubuh dengan kuota harian bakteria yang sihat, pengambilan minuman ini setiap hari turut membekalkan kolagen secara konsisten. Ini sangat membantu sistem penghadaman agar lebih sihat, seterusnya menjadikan kulit  semulajadi cantik, lebih berseri, muda dan anjal dari dalam.

Kita takkan mampu halang umur yang bertambah. Tapi kita mampu melambatkan kesan penuaan dengan cara yang disenaraikan di atas termasuk dengan mengambil VITAGEN Kolagen Kurang Gula, setiap hari. Untuk info lanjut, layari www.vitagen.com.my/collagen.


Road Trip Keliling Dunia, Gadis Malaysia Ini Berkongsi Kisah Tersekat Di Sudan

Jika di lihat dewasa ini, makin ramai rakyat Malaysia yang gemar mengembara ke luar negara. Bagi kami ini adalah satu perkembangan yang baik kerana ini menunjukkan rakyat negara ini semakin gemar mencari dan meneroka cabaran baru.

Kali ini kami ingin perkenalkan anda dengan 2 gadis berani Bijan M Baki dan sahabat beliau Kim Eng yang telah 8 bulan melakukan road trip bersama-sama. Biasanya bukan mudah untuk travel lama-lama berdua kecuali bagi mereka yang telah benar-benar kamceng dan sekepala.

Bermula dari Mongolia, Bijan dan Kim Eng mengorak langkah meneroka negara asing hingga ke benua Eropah, seterusnya ke Turki dan Mesir.

Dari Mesir, 2 gadis ini bergerak pula untuk meneroka benua Afrika melalui Sudan. Tapi lain yang dirancang lain pula jadinya.

Salam dari Tanzania. Sori lambat. Aku tengah on the move. Lagipun aku memerah otak menjawab soalan exam mu. Hehehe.

Jom ikuti sesi soal jawab bersama Bijan.

S: Bijan cuba buat overland dari Mesir ke Afrikan Selatan dengan melalui Sudan. Kenapa nak cuba jalan ni? Adakah kerana ini jalan paling dekat atau atas sebab lain?

J: Sebab ini satu-satunya jalan yang ada dan boleh dikatakan selamat la jugak. Nak lalu Chad keadaan politik tak stabil. Begitu jugak Selatan Sudan. Negara Afrika tengah kebanyakan tak stabil. Route melalui Sudan kemudian Ethiopia paling selamat setakat ini. Tapi kena berhati-hati dengan jenayah dan jugak kemungkinan ancaman lain di sempadan-sempadan negara sebab kebanyakan negara Afrika ni tak baik antara satu sama lain. Tak macam negara-negara berjiran di Asia yang tak ada masalah langsung. Sempadan antara Mesir dan Sudan pun baru beberapa bulan di buka. Sebelum ni kena travel menggunakan bot.

Waiting to cross to Sudan. Introducing another member of the pact Sim Poh Chuan from Kuching. 3 Malaysian trying to get to South Africa overland.

S: Sepanjang di Sudan (Khourtum) apakah yang telah di lalui?

J: Sudan ni antara salah satu negara yang disekat oleh US. ATM machine memang tak bole guna kat sana. Kita orang awal-awal lagi dah tukar duit. Disebabkan sekatan tu jugak duit Sudan tak boleh di dagangkan kat forex booth. So kita orang tukar duit kat pasaran gelap. Kena nego harga senyap-senyap lepas tu bila dah setuju, set masa untuk jumpa dan baru la duit bertukar tangan. Masa tukar tu dia orang bawak duit segumpal dalam plastik…hahaha. Rasa macam penjenayah pulak bila tukar duit kat black market.

Bila naik feri nak seberang Lake Nasser pun ramai forex booth bergerak ni. Dia orang pakai vest dan simpan duit dalam kocek kiri kanan vest tak ada pun rasa takut kena rompak.

Kami sebenarnya nak bergerak pantas keluar dari Sudan ke Ethiopia sebab Sudan mahal, harga tak setimpal dengan barangan. Tapi gagal mendapatkan visa. Kami sampai lewat petang Khamis. Kena tunggu hingga hari ahad untuk buat urusan rasmi. Lepas tak berjaya dapat visa Ethiopia, kita orang bincang mungkin patut cuba masuk melalui Selatan Sudan.

Bila pegi ke kedutaan Selatan Sudan, dapat layanan yang menyedihkan. Kami tanya soalan pasal visa pun kena marah dan di halau dari kedutaan Selatan Sudan. Jadi kita orang ambil keputusan batalkan laluan Selatan Sudan.

Cairo to Cape Town gagal di tengah jalan. Hehehehe… keciwe sungguh! Kami stuck tidak mampu bergerak di Khartoum. Gagal mendapatkan visa ke Ethiopia. Dari Khartoum dah tak ada jalan darat untuk sampai ke Kenya. Nak lalu South Sudan atau Chad tu namanya keje gila. Nak ke Eritrea kena lalu Somalia. Pilihan yang ada hanya pusing balik ke Cairo.

Gambar hanya sekadar hiasan. Tadi mengubat hati yang kecewa sambil mengadu nasib kat Malaysian Embassy Khartoum.

Kita orang cuba mintak tolong kedutaan Malaysia. Tapi tak berjaya jugak. Lepas cuba macam-macam cara dan ambik kira semua kos, kami ambil keputusan pusing balik ke Kaherah.

Perjalanan balik ke Kaherah amik masa 4 hari. Kami jugak cuba tak nak register.. Haha. Sebab rasa mahal sangat nak bayar registration tu sampai SDG385. Konon percubaan sampai ke titisan darah terakhir. Tapi gagal jugak masa nak stamp passport kat sempadan.. hahaha. Kawan aku cakap nak seludup  diri dia keluar dari Sudan tapi dia dulu yang hulur duit.

J: Lokandas. Hahaha. Kita orang dah 8 bulan on the road. Memang tempat tidur bertukar-tukar. Tapi lokandas paling teruk sekali. Lokandas ni hostel untuk orang tempatan. Tapi orang Sudan ni jenis tidur kat mana-mana je. So memang tak proper la keadaannya. First time tengok terkejut. Dengan nyamuk nya, dengan katil yang lebih patut di panggil pangkin je.

From Wadi Halfa to Kerma to Khartoum in 3 days. Tidur kat lokandas, local hostel yang rupa more or less macam reban ayam je tapi takpe janji boleh baring tidur. Rasa mcm bahaya tapi tak bahaya langsung. But yes, cultural shock sekejapan di sini.

Sebab kami orang asing dia orang kasi bilik. Tapi bilik pun daif sangat. Pengalaman yang sangat berharga buat kita orang rasa betapa bertuahnya kita di Malaysia.

Tapi orang Sudan sangat baik hati. Malam pertama kami tidur kat Wadi Halfa, Bandar koboi kat sempadan. Tengah cari meja, ada orang ajak join. Kemudian dia tolong orderkan makanan. Bukan je tolong order, dia dah bayar awal-awal untuk kami dan dia hanya keje pemandu bas je. Masa kami makan, tiba-tiba ada seorang lelaki datang bagi kami minuman. Katanya dia belanja sebagai meraikan tetamu. Baik hati sungguh orang Sudan. Rasa sangat di alu-alukan.

Orang Sudan jugak sangat mesra. Mungkin sebab tak ramai orang asing yang datang. Jadi ke mana-mana kami pergi mesti mendapat perhatian orang tak kira lelaki atau perempuan.

S: Bagaimana layanan orang di Khartoum (Sudan) pada rakyat Malaysia?

J: Rakyat Sudan sangat mesra dan tak langsung cuba mengambil kesempatan kat pelancong. Sangat suka membantu. Kalau nampak kami macam sesat tak tahu jalan mesti ada yang datang tolong tunjuk jalan.

What can I say? It wasn’t the best journey in fact, it was the worst and expensive journey ever..and definitely the most memorable one. At last, after 7 month on the road, we were defeated by Sudan. All 3 of us mutually agree, Africa is wayyyyy tougher than Asia. Sudan is only the 2nd country in our Trans-African adventures, but we already counting days to return home. 3 month, just give us 3 month, we will conquer you Africa

We make it all the way to Khartoum, only to be slap on the face by not getting visa to the next country and had to return to Cairo, 1600km away. Took us 4 days to complete the loop back to Cairo and a lot of courage and a whole bottle of mosquito repellent to spend another night in lokandas.

S: Bagaimana kehidupan rakyat di sana dari pemerhatian Bijan?

J: Walaupun mereka miskin tapi mereka sentiasa bersyukur dan sangat bangga dengan negara mereka. Mereka tidur di mana-mana saja. Di atas lantai, tepi jalan, kawasan lapang, halaman rumah. Mereka makan makanan yang simple saja. Mereka tidak merokok. Mereka juga solat di mana-mana je. Bekas air utk wuduk bole di dapati di sepanjang jalan.

Botol air yg banyak terdapat di tepi-tepi jalan. Digunakan untuk wuduk. Depan tu hamparan tikar. Tempat untuk solat. Dia orang tak ada surau, solat tepi-tepi jalan je.

Peniaga kebanyakannya jujur. Tidak mengambil kesempatan kat pelancong. Di mana-mana je ada tempayan untuk air minuman.

S: Ada undang-undang atau peraturan yang perlu dipatuhi oleh pelancong asing semasa di sana?

J: Kat Sudan, perkara pertama kena buat ialah register sebagai pelancong. Kena buat dalam masa 3 hari dan yuran yang kena bayar ialah SDG385 lebih kurang USD43.

Sebenarnya rakyat Malaysia tidak perlu visa untuk ke Sudan. Kita dapat free visa untuk travel selama 30 hari. Tapi kerajaan Sudan enforce visa free entitle untuk rakyat Malaysia yang datang direct dari Malaysia. Kalau masuk dari negara lain, kena apply visa seperti biasa. Pelik kan?

Harga visa pun tak tetap. Kalau mohon di Kaherah kena bayar USD100. Tapi kalau mohon di Aswan hanya USD50 untuk tempoh yang sama.

Lepas tu, kena ada photography permit kalau nak amik gambar, aku malas nak apply sebab leceh.

A glimpse of Khartoum taken secretly using my hidden Sony action camera. I didn’t apply for a photography permit (well.. we even try to dodge the system by not registering as alien but we failed miserably in the end…hahaha) so my Canon tucked securely in my backpack all the time.

Sudan may be not as beautiful as the rest of the countries I’ve visited so far, but the people for sure are the most friendliest I have ever met. We will forever be grateful for their kindness and welcoming gestures.

S: Apa pesanan Bijan kepada yang ingin buat road trip seperti Bijan di bumi Afrika?

J: Kena bersedia mental. Afrika sangat mencabar dan berbeza dengan travel di Asia. Orang Afrika ada yang mesra dan baik tapi ada juga yang ganas. Yang ganas ni memang ganas dan tak hormat orang asing. Sesetengah tempat di Afrika jugak agak berbahaya, kadar jenayah tinggi, dengan perang antara suku kaum lagi. Kalau bole jangan solo travel. Cari partner.

Dan kena buat persediaan kesihatan jugak. Ambik vaksin yang perlu dan sediakan ubat yang penting. Paling penting anti malaria prevention pill kena prepare untuk di gunakan sepanjang perjalanan.

S: Ada pengalaman tak best sepanjang di Sudan?

J: Takde. Semua best. Sudan memang terkenal sebagai tempat selamat untuk di jelajah. Crime towards tourist almost unheard off.

Masa untuk celebrate sebelum meninggalkan perkampungan yang maha besar ini. Goodbye Khartoum, Sudan.

S: Boleh berikan sedikit info tambahan tentang Bijan yang ingin dikongsikan dengan pembaca TheVocket.com?

J: Masuk bulan ni dah 8 bulan on road trip. Sekarang cuba overland di Afrika pulak. Harap-harap sampai ke Cape Town atau lebih tepat Cape Agulhas di penghujung benua Afrika. Lepas ni tak tau ke mana. Takde plan. Afrika ni pun tak plan. Redah je. Tiada end date. Selagi masih ada duit selagi tu perjalanan di teruskan.

The journey continues. Never give up. If we can’t go by land, we fly. Skip more than 3000km of overland journey. Save a hell lot of time and money.

And we beat the Chinese and the Japanese that had started earlier than us. They probably somewhere in Ethiopia. We will wait for you people down south.

Terkini, sewaktu kisah ini ditulis Bijan sedang meredah Tanzania bersama Kim Eng dan geng terbaru mereka Sim Poh Chuan. Kami doakan kalian bertiga selamat di sepanjang pengembaraan ini dan kembali ke Malaysia untuk berkongsi kisah dan pengalaman yang telah dikutip di sepanjang jalan.

Anda boleh ikuti perkembangan terkini pengembaraan Bijan dan Kim Eng di ig Bijanz Perspective atau di fb Bijan di sini.

LIKE dan FOLLOW Vocket di Facebook serta Instagram


Bekerja Di Dubai Menemukan Lelaki Malaysia Ini Dengan Satu Hobi Ekstrim

Pertama kali mengenali pemuda ini, Vocket sebenarnya agak gayat dengan hobi beliau.

Meskipun bekerja sebagai interior designer di Dubai, pemuda ini lebih gemar bercerita tentang hobi ekstrim beliau, iaitu memanjat bangunan hingga ke puncak dan bumbung atau lebih dikenali sebagai ‘rooftopper‘.

Vocket telah berjaya menemu ramah beliau dan hari ini kami ingin kenalkan anda dengan seorang pemuda yang lebih gemar dikenali sebagai Ibnu Anwar.

Ibnu Anwar merupakan salah seorang daripada 3 pemuda Malaysia yang telah memanjat bangunan kediaman tertinggi di Dubai beberapa bulan lepas.

Baca: Cerita Belakang Tabir 3 Pemuda Malaysia Panjat Bangunan 101 Tingkat Di Dubai

Ikuti temubual Vocket bersama beliau di bawah:

Vocket: Boleh berikan sedikit info latar belakang seperti nama penuh, pendidikan dan kerjaya.

Ibnu Anwar: Nama penuh Mohd Tarmizi bin Mohd Anwar. Lulusan Diploma in Interior Design UiTM Seri Iskandar, Perak. Graduate pada tahun 2006.

Lahir di Kuala Lumpur tinggal di Semenyih (jauh giler haha) dan sekarang menetap di Dubai UAE. Kerjaya sekarang sebagai designer di lighting specialist consultant. Saya juga masih bujang. Hehe.

Vocket: Sudah berapa tahun Ibnu Anwar bekerja di Dubai? Sebelum bekerja di Dubai adakah pernah bekerja di negara lain?

Ibnu Anwar: Alhamdulillah sudah masuk 8 tahun berkerja di Dubai. Selepas graduate pada tahun 2006 berkerja selama 6 bulan di Malaysia dan terus dihantar ke Dubai.

Alhamdulillah walaupun berhadapan dengan pelbagai masalah dan rintangan sewaktu menetap dan berkerja di Dubai, Alhamdulillah;

“Oleh itu maka bahawa sesungguhnya tiap-tiap kesukaran disertai kemudahan. Bahawa sesungguhnya tiap-tiap kesukaran disertai kemudahan” – (Al-Inshirah:5-6)

Vocket: Berkenaan kerjaya sebagai interior designer, boleh kongsikan sikit kerja-kerja yang biasanya Ibnu Anwar lakukan sewaktu di Dubai?

Ibnu Anwar: Di Dubai saya lebih tertumpu pada projek high rise residential seperti hotel, apartment dan sedikit sangat untuk projek pejabat dan villa.

Antara kerja-kerja utama yang biasa saya lakukan sewaktu di Dubai kebanyakannya dari segi `presentation` dan `technical drawings`.

Vocket: Jika ada yang berminat nak cari kerja di Dubai, boleh kongsikan beberapa tips atau cara bagaimana untuk cari kerja di sana?

Ibnu Anwar: Bagi saya tips untuk kerja di Dubai sama seperti mencari kerja di Malaysia. Cumanya kalian perlu menetap di sini kerana kebanyakan majikan di sini lebih mengutamakan yang berada di Dubai berbanding mereka yang tinggal di luar Dubai.

Yang paling penting sekali adalah berdoa kepada Allah dan terus berusaha serta tawakal.

Vocket: Dengarnya Ibnu Anwar sangat meminati aktiviti rooftopping  dan lebih suka berkongsi tentang ini. Boleh terangkan apa itu ‘rooftopping‘?

Ibnu Anwar: Apa itu rooftopping – ia adalah aktiviti mendaki / memanjat bangunan pencakar langit hingga ke bahagian atas bumbung untuk mengambil gambar menarik dan adakala menggayatkan

Vocket: Bagaimana Ibnu Anwar boleh mula terlibat dalam aktiviti ini dan sudah berapa tahun? Adakah kerana minat sendiri atau atas galakan individu tertentu?

Ibnu Anwar: Mula terlibat dengan aktiviti rooftopping? Saya pun tak ingat berapa tahun sebenarnya. Tapi ia bermula sewaktu saya bekerja di Dubai.

Macam biasalah terpengaruh dengan kawan-kawan. Haha. Tapi dah habis belajar kan, so tak de masalah nak travel dan buat rooftopping. Sejak dari itu terus minat dengan aktiviti ni. Bagi saya ia juga adalah satu kelebihan bagi seorang traveller.

Vocket: Adakah aktiviti rooftopping memerlukan skill tertentu dan latihan yang mengambil masa yang lama?

Ibnu Anwar: Skill tertentu rasanya tiada. Cuma yang diperlukan adalah berani dan percaya diri (self confident). Dan yang paling penting jangan gayat.

Vocket: Sudah berapa negara sehingga kini Ibnu Anwar berjaya jelajahi sambil lakukan aktiviti rooftopping? Boleh kongsikan nama negara tersebut?

Ibnu Anwar: Antara negara yang saya telah jelajahi antaranya Jerman, Perancis, Belgium, Belanda, Hungary, Austria, Republic Czech, Poland, Slovakia, Ukraine, Australia, Oman, Arab Saudi, Bahrain, Qatar dan insha-Allah merancang akan berkelana ke Negara Balkan.

Aktiviti rooftopping bergantung pada sesebuah negara yang dilawati. Negara-negara di Eropah merupakan antara yang agak susah untuk saya akses ke hingga ke bahagian bumbung. Mungkin kerana faktor keselamatan, manalah tahu kalau ada sniper ke, hehe.

Vocket: Biasanya setiap kali buat rooftopping, adakah ia perlukan perancangan yang teliti atau sekadar survey dari segi keselamatan, keadaan bangunan dan security guard? Atau ada perkara lain juga yang perlu diambil kira?

Ibnu Anwar: A’ah, sebelum melakukan rooftopping perancangan dan masa perlu diteliti dan ia bergantung pada keadaan dan bangunan yang ingin dilawati. Kenkadang `koboi` je masuk, kira kalau lepas, lepas la hehe. Dari segi pengawal keselamatan benda tu boleh di bincangkan hehe. Cuma tips & tricks tu rahsia diantara kami hehehe.

Vocket: Pernah buat rooftopping seorang diri? Jika ye di mana dan bila?

Ibnu Anwar: A`ah pernah buat rooftopping sorang-sorang. Sebenarnya ia satu aktiviti ‘urban exploration‘ bagi saya dan untuk pengembara lain.

Ia juga memberi satu dimensi baru dalam melihat keindahan sesuatu kawasan dari bahagian sisi atas. Ni antara beberapa gambar yang dapat dilampirkan sewaktu saya buat rooftopping.

Budapest – at the top of St. Stephen’s Basilica. Sesiapa yang pernah melawat Hungary akan tahu bangunan ini.

Vocket: Jika buat dalam group pula, biasanya dalam kumpulan berapa orang? Ada bilangan tertentu atau dihadkan maksimum berapa orang?

Ibnu Anwar: Sekiranya dalam group tidak menentu tetapi tidak lebih daripada 8 orang. Sebab takut nanti kecoh kat atas tu. Haha!

Di Ukraine – ni bersama rooftopper Ukraine sewaktu saya melawat mereka di Kiev, Ukraine.

Ni bersama rooftopper dari Rusia sewaktu mereka melawat Dubai

Rooftopping at The Address, Dubai. Akses ke puncak bangunan ni dah ditutup sekarang.

Vocket: Pernah jatuh atau tercedera semasa buat rooftopping?

Ibnu Anwar: Alhamdulillah belum lagi jatuh atau tercedera cuma masa di Ukraine, salah sorang dari kami cedera ringan sebab terjatuh masa lari.

Vocket: Pernah kena tangkap atau didenda kerana buat aktiviti ni? Atau semuanya dibuat dengan kebenaran daripada pihak berwajib di negara tersebut?

Ibnu Anwar: Buat masa ni kena tangkap dengan pengawal keselamatan sudah 4 kali dan dikejar oleh pengawal keselamatan 1 kali semasa di Ukraine. Yang ni memang kelakar sebab salah sorang dari kami terjatuh semasa cuba melarikan diri. Dia lari paling depan dan tidak sempat untuk elak cable di lantai. Hehe.

Saya dan sorang lagi kawan berlari sambil sempat lompat dari cable tu. Hehehe.

Ukraine – ini kawasan ‘meydan’ tempat dimana rakyat negara ini melakukan revolusi satu ketika dulu.

Vocket: Apa perasaan Ibnu Anwar setiap kali berjaya melaksanakan misi rooftopping?

Ibnu Anwar: Perasaan Alhamdulillah kerana ia satu nikmat daripada Allah.

“Tidak ada usaha, kekuatan dan upaya selain dengan kehendak Allah.”

Saya pernah masuk rancangan tv bersama kawan di Ukraine sewaktu melawat negara tu. Ia mengenai rooftopping dan backpackers.

Tak dapat masuk TV Malaysia, masuk TV Ukraine pun jadilah. Hehehe.

Semasa penggambaran mengenai backpacker dan rooftopping di Ukraine.

Vocket: Bagaimana penerimaan keluarga dan kawan-kawan dengan hobi rooftopping yang Ibnu Anwar sukai ni? Adakah mereka menghalang atau sebaliknya?

Ibnu Anwar: Keluarga Alhamdulillah dia orang OK je. Cuma mak saya hari tu cakap;

Mizi jangan panjat-panjat lagi la. Mak takut. Tapi kalau kau masuk TV mak beri `thumb up` hehehe.

Kawan-kawan macam biasa la cakap `ko ni giler la` hehe. Apa-apa pun calm and relax je.

Vocket: Ada kenangan manis yang ingin dikongsikan? Sama ada dalam kerjaya sebagai interior designer atau sebagai traveler dan rooftopper?

Ibnu Anwar: Kenangan manis kalau nak disenaraikan memang banyak seperti memandu 2 hari 2 malam tanpa henti dari Dubai ke mekah untuk mengerjakan umrah, berada di setiap puncak bangunan walupun sekali, berjumpa pelbagai jenis manusia sewaktu berkelana ke negara luar, dan bagi saya sesuatu yang saya hadapi itu semua kenangan manis.

Vocket: Bagaimana boleh kenal dengan rooftopper lain terutama dari Rusia? Ada virtual group atau macam mana?

Vocket: Kami mengenali antara satu sama melalui media sosial seperti Facebook dan Instragram. Kami saling jemput antara satu sama lain untuk kunjung-mengunjung ke negara atau tempat masing-masing.

Vocket: Ada pesanan yang Ibnu Anwar ingin sampaikan kepada mereka yang berminat untuk sertai rooftopping.

Ibnu Anwar: Pesanan saya bagi yang mula berjinak-jinak dengan aktiviti rooftopping ni agar sentiasa berhati-hati. Sekiranya tidak berani ambil risiko dan tidak ada `confident` jangan lakukan.

Vocket: Bagi orang-orang di Malaysia, di mana mereka boleh dapatkan latihan atau skill untuk rooftopping?

Ibnu Anwar: Saya tidak pasti rooftopping di Malaysia, sebab saya baru sekali sahaja melakukannya itu pun pada waktu tengah malam sebab pengawal dah tidur. Hehe.

Rooftopping ini sebenarnya sebahagian aktiviti `urban explorer` dan salah satu dari ekspresi seni dalam fotografi bagi sesuatu kawasan.

Vocket:  Ada info atau pesanan lain yang ingin Ibnu Anwar kongsikan dengan pembaca Vocket?

Ibnu Anwar: Rooftopper seperti saya ini sebenarnya cuma ingin berkongsi dan berharap pihak Kerajaan Malaysia, terutama Kementerian Pelancongan jika boleh memberikan kami akses untuk merakam foto-foto yang menarik di sekitar negeri-negeri di dalam Malaysia untuk tujuan pelancongan.

Ini kerana pemandangan yang menarik boleh menarik minat pelancong untuk melawat sesuatu kawasan.

Vocket mengucapkan terima kasih atas perkongsian daripada Ibnu Anwar. Pada ketika ini aktiviti rooftopper tidak begitu dikenali di kalangan anak muda di negara ini. Tapi kami percaya pasti ramai yang berminat untuk mencuba aktiviti sebegini kerana ia lain dari yang lain.

Anda boleh ikuti perkembangan terkini dan perkongsian gambar-gambar menarik Ibnu Anwar sewaktu melakukan rooftopping di Instagram dessert_wayfarer dan Facebook Ibnu Anwar.

Baca lagi : Aksi Berani 3 Pemuda Malaysia Panjat Bangunan 101 Tingkat Di Dubai

LIKE dan FOLLOW Vocket di Facebook serta Instagram


Kisah Roti Expired Yang Mengajar Usahawan Terkenal Ini Melihat Peluang. Sangat Memberi Inspirasi

Adakala kesusahan menjadikan seseorang itu kuat berusaha untuk keluar dari kepompong kemiskinan.

Namun tak dinafikan ramai juga yang jadikan kesusahan sebagai alasan mengapa dia terus hidup susah.

Hakikatnya sama ada hidup senang atau susah, itu bukan tiket untuk terus kekal di takuk lama tanpa sebarang kemajuan.

Kami ingin kongsikan kisah roti expired yang telah menjadi antara titik tolak kepada Saiful Nang (photographer terkenal) untuk menjadi seorang usahawan.

KISAH ROTI EXPIRED, AJAR SAYA JADI USAHAWAN – SAIFUL NANG

Ayah saya tak kaya. Menetap di Felda sebagai peneroka peringkat ke-2 yang masuk pada tahun 1984 bukanlah satu perkara yang menarik. 5 tahun pertama, arwah emak selalu pujuk ayah tinggalkan Felda untuk balik ke kilang kelapa sawit estet di Bukit Kerayong. Tidaklah mewah tetapi hampir dengan saudara mara dan ada pendapatan bulanan disamping rumah kilang yang diberi dengan elektrik percuma.

Mudahnya, kami bukan orang senang walaupun hari ini orang ingat orang Felda ni kaya raya dapat 10 ekar FREE (siapa kata? mak ayah kami bayar potong bulan-bulan tau).

Makan tidak ada masalah sangat kerana banyak benda dah tanam dan ternak sekitar rumah suku ekar. Cuma beli garam, gula dan ikan sahaja. Itupun ikan jika musim kemarau kita timba sungai dapatlah stock ikan 1-2 bulan (pekasam sampai 1 tahun). Nak makan telur, kutip sahaja sangkak telur bawah rumah tempat ayam bertelur. Ambil semua, tukarkannya dengan bola pingpong (kalau tak, ayam taknak bertelur lagi di situ). Itulah masalah ayam, tak belajar matematik untuk kira telur dia ada.

Roti sudah dikira makanan mewah. Tengok TV buka drama “PJ HOLDING” cerita orang kaya-kaya makan pagi dengan roti dengan butter. Kita pun teringin juga cuma roti ketika itu kalau yang ada pun, roti Superloaf Cap Superman RM0.70 sebuku. RM0.70 sudah dikira mahal kerana peneroka Felda jarang ada tunai dalam tangan kecuali kita rajin buat kerja-kerja sampingan.

Seminggu 2 kali, van putih bawa roti cap superman akan kutip semula semua roti di kedai yang sudah tarikh luput di sekitar Kerayong sampai ke Bera. Mereka buang dihujung block Felda saya. Ada sungai di situ. Ayah saya bagitahu, masa dia minum di kedai Wak Maskum tu, dia sempat tahan van roti. Ayah beli 1 guni RM1. Itu kira duit masuk pocket pemandu lah tu.

Roti dah luput tarikh sehari dua. Ada yang dah nampak kulatnya seperti dalam gambar ini, dan ada yang masih belum nampak kulatnya.

Nak beli sebuku yang belum luput, RM0.70 tapi ayah beli RM1 dapat seguni (dalam 30 buku lebih). Balik rumah sahaja, kami belasah dahulu. Tulah…tak belajar matematik, mana tahu luput ke tak. Puas lah makan roti tu dengan pelbagai cara. Roti sapu planta, roti cicah kopi, roti bakar, roti gula dan macam-macam lagi.

Esok harinya, kami dah tak nampak lagi roti tu. Balik sekolah sahaja, tengok emak dah bakar roti tu semua dalam oven cap kupu-kupu (oven 4 segi warna hitam) dengan butter dan gula. Lalu, jadilah roti itu BISKUT ROTI DAN GULA. Tarikh luput dapat dipanjangkan.

Mulanya untuk makan sendiri, tetapi saya dapat pergi sekolah bawa dan jual. 1 hari bawa 2-3 buku (saiznya) dan dapat jual sehari dalam RM2-3. Stock RM1 yang ayah bawa balik tu boleh tahan 1 minggu. Secara pengiraan RM2.50 sehari x 5 = RM 12.50 seminggu. Pulangan berganda untuk roti yang dah nak expired. Itu tak masuk yang kami buat cicah dengan kopi dan Milo pagi-pagi.

Setelah dibakar, roti itu dapat dilanjutkan lagi tarikh luputnya. Agaknya kerana spora kulat yang melekat tu dah mati semasa pembakaran dalam oven tu. Kos gula dan marjerin bukan mahal mana pun. Tapi cukup baik lah untuk buat business kecil-kecilan.

Ayah saya cuma nak bagi anak-anak dia merasa makan roti, bukan buat business. Tapi kebijaksanaan emak mengolah makanan membuka peluang perniagaan kepada saya. Hampir 1 tahun juga kami makan roti luput tarikh sebelum van roti itu tidak lagi melalui tempat kami. Pernah terjumpa sekali di Triang, pemandu van itu dah pandai jual roti yang dibuang itu kepada penternak ikan.

Penternak beli dengan harga RM0.10 sebuku roti. Di situ, penternah juga bijak kerana mampu potong kos penternakan dan pemandu van juga bijak kerana ada tempat untuk jual roti luput tarikh dengan harga lagi tinggi. Saya? Cari lah business lain.

Hidup ni taklah susah sangat untuk orang rajin dan tak malas berfikir. Jika mengeluh semata-mata dan mengharapkan semua orang lain hulur, tak ke manalah kita nanti.

Ini salah satu dari perniagaan yang saya buat semasa kecil dahulu. Perniagaan saya semuanya tak guna modal tinggi. Sampailah perniagaan hari ini.

Yang penting, kita rajin memerhati peluang dan tangkap peluang apabila ia melaluinya. Hari ini kita berdoa Allah murahkan rezeki kepada kita lalu Allah utuskan PELUANG untuk temui kita. Peluang itu lalu lalang di hadapan kita saban hari NAMUN tidak pun kita ambil peluang itu. Malamnya kita mengeluh lagi dan menadah tangan di atas tikar sembahyang dan berdoa akan skrip yang sama.

Adakah kita harap, rezeki Allah beri itu terus masuk dalam akaun bank?

Like dan Share The Vocket di Facebook, klik sini.


Apabila Dua Suami Bermotor Bertemu, Kisah Rumah Tangga Dibicarakan

Semalam, bila sudah berpenat-penat ke hulu hilir, saya singgah ke Petronas yang sebelum Exit PLUS UPM. Saya antara peminat biskut besar dari sebuah kedai sandwich bertaraf dunia ini. Kopi dia pun boleh tahan best. Hi hi hi.

Siap membeli, saya pun ambillah port berdiri depan motor dan mengunyah biskut yang ada. Abang motor di sebelah saya masih bercakap-cakap telefon. Risau juga, gelombang telefon ni kalau di stesen minyak memang boleh membuat kita terbayang filem-filem Hollywood yang meletup dan melambung bagai.

Sedang sedap menghirup kopi panas tu, abang ni tegur.

“Dik, abang minta tolong sangat, ada lima ringgit tak?”

Dia pun ambil dan cakap minta halal. Saya angguk setuju. Dia terus menolak motornya ke tempat pam minyak, bayar dan mengisi minyak.

Mukanya kusut ya Tuhan. Apa lagi, tetiba saya terus pergi beli roti dan air mineral. Masa beratur nak bayar tu saya berdoalah supaya dia tak jalan lagi. Tup tup, dia parking semula di tempat motor.

Saya pun serahkan air tadi dengan roti. Dia punya bersyukur dan senyum, Tuhan sahaja yang tahu. Memang nampak lapar betul.

“Sori dik, abang tertinggal wallet sebenarnya. Tadi tepon orang rumah, membebel ya Allah! Dengan orang perempuan ni, diam aja! Tak usah cuba nak jawab-jawab,” bebel orang itu.

Saya senyum sahaja melihatnya. Udah tetiba jadi macam kawan karib, seorang makan biskut, seorang lagi makan roti bersembang-sembang kencang.

Saya bertanya kepada dia kerja mana, anak berapa, duduk mana dan yang paling penyibuk sekali ialah tanya bini berapa orang. Dia jawab cool betul. Dia berkahwin masa di Mesir. Anak nak masuk enam orang.

Sekarang, dia bekerja di sebuah sekolah agama di Kuala Lumpur. Gajinya ya Tuhan, RM1,500 sahaja sebulan. Puas jugalah tanya sekolah kerajaan ke sekolah swasta, dia tak mahu jawab. Katanya buat apa dia nak bising-bising, Tuhan tentukan dia kerja di situ dan dia happy. Isteri dia juga mengajar. Ustazah.

Dari kami berdiri kat situ, akhirnya dia duduk dan sambung bersembang.

Macam biasa, orang lelaki bab ngusik anak ramai ni memang tak boleh lekang. Dia ketawa sahaja saya cakap bab tu. Dia kata, itu rezeki dia.

Paling seronok dia cerita bab berkat. Katanya, anak paling sulung sekarang sudah bersekolah menengah. Settle, anak kedua baru darjah enam. Anak ketiga dan keempat darjah empat dan darjah tiga. Lepas tu dia rehat kejap. Kemudian ketawa. Anak kelima baru empat tahun dan kini menanti anak ke-6.

Dia kata, berkat itu datangnya bila reda dengan ketentuan Tuhan. Contoh paling mudah ialah, dia reda berkahwin di Mesir. Balik Malaysia, tak ada kerja dan dah ada anak seorang. Cari punya cari kerja, tak berjaya. Akhirnya mengajar budak-budak mengaji kat rumah lepas maghrib. Itu ajalah yang dia buat. Ada masa adalah orang bayar, ada masa tak ada.

Isteri dia, dia kata kalau ada anugerah Meletop bab membebel. Memang boleh menang 18 kali berturut-turut. Isteri dia jenis tak sabar, Kalau beras habis, habislah satu dunia dia canang di rumah mertua. Malu bukan kepalang. Tetapi, dia reda dan sabar.

Dia berusaha ubah semua itu dengan perbuatannya. Bila dia dah dapat jadi cikgu di sekolah, isterinya dapat kerja juga. Ikutkan, dia memang pelik dengan rezeki Tuhan yang datang tiba-tiba. Mulai hari itu, dia berubah.

Nak elak isteri dia membebel hari-hari dengan macam-macam hal, dia balik awal. Usaha untuk kemas rumah dan masak makan malam hampir hari-hari.

Isterinya jenis kalau boleh nak selesaikan kerja di sekolah. Tak mahu bawa balik rumah, jadi agak kerap pulang lewat berbanding dia. Tetapi, bab hantar ambil anak, dia serah pada isteri. Kerana lokasi rumah dan sekolah anak lebih dekat berbanding dia yang kerja di luar kawasan.

Dia kata, isteri ni satu makhluk Tuhan yang indah sungguh di mata suami. Tapi suami janganlah tahu pandang dan rasa sahaja. Suami kena tawan hati isteri itu seperti mana isteri itu telah mencuri hati suami. Cewah. Terhenti sekejap abang hirup kopi masa dia cakap ni. Terindu sekejap kat bini. Hihihi.

Orang perempuan ni, ada beribu nyawa. Tuhan beri wanita ini kelemahan yang amat banyak. Tetapi setiap satu kelemahan perempuan ini perlu ditampung oleh suami.

Sejak dia kerap balik awal, masakkan makan malam dan gosok baju sekolah anak-anak, isterinya lebih diam dan sesekali isteri dia siap beli kordial sarsi kegemarannya. Buh ais dan letak tepi meja satu jag. Anak-anak sapu bantai sampai dia pun tak sempat minum. Tapi dia gembira.

Sebelum ini, semua perkara dari laman rumah sampai ke longkang belakang, isteri dia uruskan. Bila isteri minta tolong, dia akan cakap: “Abang penat kerja, kau buat ajelah mana yang boleh”. Tapi sekarang tak.

Dia kata, keberkatan berkahwin dan melayani isteri dengan cara membantu itu ini, akhirnya memberi kemudahan dan kesenangan dalam hidupnya. Dia punya jiran yang baik hati yang sanggup jaga anaknya paling bongsu itu tanpa kenakan apa-apa bayaran. Jirannya sekadar suka bermanja dengan anak-anak kecil. Tiga lagi anaknya yang bersekolah rendah, menjadikan rumah jirannya itu tempat transit. Pun tak kenakan bayaran.

Dia kata, kadang-kadang segan. Hulur juga 100-200 sebulan. Ikutkan, kalau nak dihantar tadika bagai dah pakai duit banyak, tapi alhamdulillah Tuhan tolong beliau.

Dia kata, nak Tuhan tolong hidup suami banyak-banyak, suami pun kena tolong isteri dan anak-anak banyak-banyak. Fuh. Telan air liur dulu.

“Kau boleh mulakan semua ni masa isteri kau mengandung, sungguh! Itu semua kau kena buat sendiri,” sambung dia lagi.

Saya angguk. Power betul syarahan abang ni.

“Eh kau ni duk bersembang dengan aku, tak ada binike?” Dia ketawa. Saya pun jawab setakat ini ada seorang. Ha ha ha, kami ketawa lagi bersama.

“A..aa… sebenarnya kisahnya gini,” dia mula nak bercerita kembali.

Saya dah pelik. Betullah kan, sepatutnya dah isi minyak tadi, dia patut baliklah. Dia pun cakap:

“Pagi tadi, aku datang kerja naik komuter, motor aku tak boleh hidup . Motor ni motor kawan aku, aku tadi pergi melawat ada orang kampung masuk wad kat HKL, pinjamlah motor kawan. Tengok-tengok dah habis waktu sekolah, jadi aku pun pulun balik rumah, lupa bawa motor orang hahahaha!” Dia ketawa seorang. Saya terpinga-pinga.

Katanya telefon dia bergegar teruk beberapa kali, akhirnya dia berhenti dan baru perasan dia bawa balik motor kawan.

“Sebab tu lah bini aku dah kembali jadi ratu membebel! Hahahaha, udah kawan aku kena datang dengan bini dia nak ambil motor ni. Aku nak hantar balik, dia tak kasi, dia nak datang ambil kat sini. Aku segan, tambahlah minyak, bukannya minyak habis lagi, tunggu dia datang la ni, hahaha,” dia ketawa lagi.

“La, habis tu macammana naik komuter pagi tadi? Kan Wallet tinggal?” tanya saya.

Dia gelak, dia siap boleh jawab, “Ha pandai-pandailaaah!”

Rasa nak lempang pun ada ustad ni. Boleh tahan melawaknya. Nasihat tadi dah ohsem, sekali dia boleh bawa balik motor kawan. Patutlah dia dianugerahkan Tuhan dengan isteri yang kuat bercakap, untuk ingatkan dia barangkali.

Saya pun terus naik motor, pulang ke Bangi dan merindui isteri. Hahaha.

Setiap kali kita bertemu orang asing, itu adalah anugerah Tuhan. Kan kau selalu kata pertemuan dan perpisahan itu lumrah. Cewah.

Jadi rajin-rajin bersembang dan lihatlah ilmu yang kita dapat hari itu.

Mulai hari ini, abang rasa nak tolong isteri di rumah, sambil tolong tengok dia masak, tengok dia kemas rumah dan tengok dia kemas dapur. Abang juga akan tolong bukakkan suis tv. Kahkahkah.


Kisah Samy Vellu Tidak Rela Negara Dipijak Semasa Zaman ‘Ganyang Malaysia’ Oleh Indonesia

Tun S. Samy Vellu meninggalkan kesan besar dalam kancah politik Malaysia. Jasanya masih dapat dirasa oleh penyokong, rakan sekerja di Barisan Nasional, musuh dan juga ahli politik generasi hari ini. Berita kematiannya di umur 86 tahun pastinya menjadi berita hangat dan sukar diterima oleh sesetengah pihak.

Samy Vellu adalah Ahli Parlimen Sungai Siput dari 1974 hingga 2008, berkhidmat sebagai Menteri Kerja Raya dari 1983 hingga 1989 dan sekali lagi dari 1995 hingga 2008. Beliau adalah presiden MIC paling lama berkhidmat selepas memegang jawatan itu selama 31 tahun dari 1979 hingga 2010. Beliau juga merupakan salah seorang menteri paling lama berkhidmat dalam Kabinet iaitu selama 29 tahun.

Antara cerita yang paling dikenang mengenai sosok Samy Vellu ini adalah kisah bagaimana beliau mempertahankan negara ketika Indonesia menentang penubuhan Malaysia yang menggabungkan Singapura, Sabah dan Sarawak dalam satu panji negara.

Kisahnya, Indonesia melalui Presiden Sukarno menentang keras cadangan penubuhan ini. Pada 16 September 1963, iaitu hari pembentukan Malaysia, para pemuda Indonesia telah berkumpul di Medan untuk menunjuk perasaan dan menawan Konsul Malaysia di sana.

Tindakan ini telah menimbulkan kemarahan rakyat Malaysia. Disebabkan itu pada 17 September 1963, sekumpulan anak muda Malaysia telah pergi berdemo di hadapan Kedutaan Indonesia di Kuala Lumpur. Antara sosok penting yang ada pada masa itu adalah Samy Vellu.

Beliau bersama dengan Dato’ Mohd Khalid Yunus (bekas timbalan menteri dan ahli parlimen) telah melakukan aksi gila dengan menurunkan simbol pancasila dan menaikkan bendera Malaysia di Kedutaan Indonesia. Selepas itu, mereka kemudiannya mengheret simbol berkenaan ke kediaman Perdana Menteri Tunku Abdul Rahman di Jalan Dato Onn.

Apa yang lucunya adalah, Khalid Yunus sebenarnya datang ke demonstrasi di Kedutaan Indonesia itu sebagai wartawan yang ditugaskan untuk melaporkan mengenai kejadian tersebut. Tetapi entah bagaimana, beliau yang sepatutnya membuat liputan akhirnya menjadi sebahagian daripada penunjuk perasaan barisan hadapan bersama-sama dengan Samy Vellu.

Difahamkan selepas membawa simbol itu ke rumah Tunku, mereka telah menyuruh Tunku memijak simbol berkenaan. Namun Tunku enggan. Melihat Tunku yang berkeras, mereka akhirnya mengangkat Tunku dan meletakkannya di atas simbol berkenaan.

Tindakan terbabit jelas mendatangkan amarah buat Soekarno sehingga beliau membalas dendam dengan melancarkan gerakan yang terkenal iaitu Ganyang Malaysia. Tunku pula menafikan bahawa beliau memijak simbol tersebut dan turut tidak bersetuju dengan sikap segelintir penunjuk perasaan yang keterlaluan.


Kisah Sebenar D.B. Cooper, Watak Misteri Yang Muncul Dalam Siri Loki

Pada Rabu minggu lalu, Disney+ telah melancarkan tayangan episod pertama bagi siri Marvel Cinematics Universe (MCU) Loki yang masih dibintangi oleh pelakon terkenal, Tom Hiddleston.

Sedikit spoiler, episod pertama Loki menceritakan kisah kesinambungan daripada babak di mana Loki melarikan dirinya menggunakan batu Tessaract semasa Avengers dalam filem Avengers: Endgame merentas masa untuk mencari ‘Infinity Stones’. Disebabkan peristiwa itu, Loki tersesat lalu dibawa ke ‘dunia baharu’.

Lantaran kesalahan itu, Loki ditangkap oleh pasukan penjaga masa iaitu Time Variance Authority (TVA). Hakim mahkamah TVA menjatuhkan hukuman ‘reset’  ke atas Loki tetapi dia bernasib baik kerana salah seorang pegawai atasan TVA iaitu Ejen Mobius (dilakonkan oleh Owen Wilson) tampil untuk bantu menyelesaikan kes Loki.

Soal siasat dimulakan dan Mobius telah menggunakan sebuah mesin yang boleh memaparkan peristiwa pada masa lalu dan masa hadapan untuk mengenali lebih dekat mengenai peribadi Loki.

Segala peristiwa yang ditempuh oleh Loki telah disaksikan oleh Mobius termasuk peristiwa ‘kejutan’ di mana Loki juga pernah terlibat dalam kes merampas sebuah pesawat dengan menyamar sebagai D.B. Cooper, perampas pesawat di dunia sebenar yang kekal misteri dalam sejarah jenayah Amerika Syarikat.

Pada 24 November 1971, D.B. Cooper dengan nama samaran Dan Cooper telah membeli satu tiket penerbangan sehala pesawat domestik Northwest Orien Airlines yang berlepas dari Oregon, Portland menuju ke Seattle.

Dalam pesawat tersebut, Cooper memanggil seorang pramugari untuk memesan secawan minuman keras. Setelah mendapat minumannya, Cooper kemudiannya menyerahkan sekeping nota ugutan yang bertulis ‘dalam beg bimbit milik saya ada bom dan saya mahu wang tunai $200,000 berserta payung terjun’ kepada pramugari tersebut.

Nota tersebut dengan pantas diserahkan kepada kapten pesawat. Setelah mendarat selamat di Seattle, Cooper diberikan wang seperti yang diminta. Tidak cukup itu, dia juga meminta supaya dirinya diterbangkan ke Mexico City.

Semasa berada di jalan udara menuju Mexico City, Cooper dengan beraninya melompat keluar dari pesawat berkenaan menggunakan payung terjun bersama-sama wang miliknya. Setelah kejadian itu, Cooper gagal dikesan sehingga kini, lapor FBI memetik laporan Insider.

Kisah D.B. Cooper telah dijadikan sebagai rujukan untuk menjadikan babak dalam siri Loki lebih dramatik. Dalam siri ini, Loki telah menyamar sebagai D.B. Cooper dan turut melakukan aksi rampasan pesawat dengan cara sama seperti yang dilakukan Cooper.

Kehilangan Cooper di dunia sebenar masih kekal misteri. Lantaran itu, Loki sebagai D.B. Cooper dalam siri ini telah ‘menjawab’ misteri tersebut di mana setelah kejadian melompat keluar dari pesawat, Cooper dikatakan menghilangkan diri setelah secara tidak sengaja termasuk dalam ruangan teleportasi menuju ke Asgard.

“Saya tidak percaya yang awak pernah menjadi D.B. Cooper,” kata Mobius kepada Loki.

Namun semua ini hanyalah rekaan semata-mata dan difahamkan penulis skrip Loki, Michael Waldron berkata kepada Decider bahawa beliau ingin menyertakan elemen time travel yang lebih menarik jika siri Loki dikaitkan dengan kisah Cooper.

“Kehilangan Cooper kekal misteri. Saya ingin sekali menjawab persoalan siapakah D.B. Cooper? Dan jawapannya adalah Loki,” kata Waldron memetik laporan Polygon.

Agak menarik apabila kisah seorang individu sebenar yang wujud di dunia ‘muncul’ dalam sesebuah siri. Episod pertama Loki di Disney+ Hotstar merupakan episod yang sangat menarik sehingga kami tidak sabar menanti episod yang akan datang. Jika anda peminat setia MCU, langgan Disney+ untuk menonton Loki memang puas hati.

P/S: Anda boleh tonton siri Marvel Loki untuk tayangan rasmi di Malaysia setiap hari Rabu, jam 3.00 petang menerusi langganan penstriman Disney+ Hotstar. Klik sini untuk mendaftar.

Baca lagi artikel menarik mengenai Loki menerusi pautan di bawah.

Marvel Studios Kongsi Klip Eksklusif ‘Loki’

Disney Sah Hasilkan Siri Khas Untuk Loki

Kesibukan Tidak Halang ‘Thor’ Dan ‘Loki’ Gembirakan Pesakit Di Hospital


Kisah Sebenar Di Sebalik Gambar ‘Sungai Jernih’ Bersama Ikan Koi Di Pulau Pinang

Baru-baru ini tular sekeping gambar di media sosial yang dikhabarkan sungai di Pulau Pinang. Menariknya, dapat dilihat sungai tersebut kelihatan jernih dan bersih.

Pastinya ini menjadi satu tanda tanya keberadaan ‘sungai’ tersebut dan tempat tersebut bakal menjadi tarikan pelancong. Adakah benar bahawa sungai tersebut jernih seperti yang digembar-gemburkan?

Malangnya ianya tidak benar kerana ia hanyalah sebuah kolam dimana sungai tersebut berada tersembunyi di bawah laluan pejalan kaki. Air sungai yang sebenar ternyata tidaklah jernih dan ianya masih kotor.

Kerajaan Pulau Pinang "kantoi" dalam penipuan. Habis semua Grup Gosip dibanjiri kononnya ikan boleh hidup di sungai Pulau Pinang.

Rupanya itu adalah kolam. Sungai sebenar seperti dalam gambar. Busuk, ditutup konkrit dan TIPU.

Sendiri lihat dan nilai : https://t.co/IYGAxQQJ0G pic.twitter.com/xKcN1BvX5i

— lovelydarshan (@ladydarshankaur) July 28, 2019

Malah, air sungai yang tercemar itu disalurkan ke terusan. Pastinya perkhabaran ini akan menghampakan ramai pihak kerana ianya tidak seperti yang di viralkan.

Untuk pengetahuan anda, kolam yang diperkatakan itu sebenarnya antara usaha dalam pemeliharaan dan rejuvenasi Tapak Sia Boey. Mungkin disebabkan dahulu adalah tapak pasar dan tapak perdagangan yang terkenal, kesan daripada pencemaran tersebut masih lagi sukar untuk dibendung.

Walau bagaimanapun, ia merupakan satu usaha murni daripada pihak kerajaan Pulau Pinang sebenarnya. Tidak mustahil jika sungai yang kotor itu menjadi jernih seperti kolam ikan tersebut. Apa-apa pun, kita nantikan sahaja perubahan di sana, dan jika ia menjadi lebih baik pastinya ia akan bermanfaat kepada komuniti setempat.


Kisah Sebenar Kenapa Ibu Muda Ini Menamatkan Langganan Astro Beliau

Nota Editor: Artikel ini asalnya dikongsikan di fb wall Salwa Saleh, seorang Work At Home Mother (WAHM). Kami menerbitkan semula di The Vocket dengan keizinan beliau. Semoga anda mendapat manfaat dari tulisan beliau di bawah.

Peringatan: Entri ini bukan sebab mahu ajak pulaukan atau berbau sentimen membenci Astro apatah lagi usaha sabotaj.

Sejak ogos 2014, berakhirlah kisah cinta keluarga saya dengan Astro. Dulu, suka dan duka di lalui. Walaupun Astro hanya setia ketika langit cerah, itu tidak mematahkan semangat kami nak bayar yuran langganan tiap-tiap bulan. Walaupun mendung kejap sahaja Astro sudah merajuk, kami tetap pujuk.

Sudah beberapa kali juga Astro menaikkan yuran, kami masih menagih khidmatnya. Kalau ikutkan, bukanlah banyak sangat kami langgan. Basic package tambah pulak dengan sukan. Tapi kalau mahu sukan kena la juga beli pakej kecik lain, jadi mahu tidak mahu kami beli la yang ada National Geographic dan History itu.

Sebenarnya, kami ini bukan banyak sangat masa nak tengok TV. Serius. Walaupun saya ini duduk rumah tangga hampir sepanjang masa, berita pun tidak sempat tengok tahu!

Kadang-kadang bukak hanya mahu bagi ada suara jadi tidak la macam duduk dalam gua. Apa yang TV itu membebel pun kita bukan ambil kisah.

Banyak lagi benda lain nak buat. Masak, cuci baju, sidai baju, masak lagi, cuci pinggan, sapu umah, layan customer Shaklee, siram pokok, layan lagi customer yang sama, mandikan anak, layan customer yang sama lagi sekali, update blog (eh?) dan macam-macam lagi tahu.

Mana sempat layan sinetron. Apatah lagi drama Korea k-pop meletop, bahkan muka hensem hero pun saya tidak kenal.

Sudahnya, anak pertama dan kedua yang selalu buka. Sudah buka itu tiada channel lain lah,

bukak mata 611
gosok gigi 611
makan sarapan 611
nak tido tengahari 611
lunch 611

Mujur juga tidak pasang TV di toilet. Kalau tidak sambil melepas hajat pun 611. Waktu itu pula mengandungkan yang ketiga. Jadi dengan rasa kelibut dan rimas dan semput, kalau nak bagi mereka diam memang senangnya buka 611.

Ini memang salah.
Salah yang teramatnya!

Nasib baik benda ini berlaku agak tidak lama (8 bulan kamu kata tidak lama Salwa?) Saya menjadi insaf dan rasa mereka terpengaruh dengan kartun dan tidak patut asyik tengok kartun sahaja.

Dengan penuh tekad dan semangat, saya pun berbincang dan suami pun setuju. Dia lagi jarang di rumah cuma dia concern la juga kalau ada game bola macam mana?

Mula-mula itu takut la juga mereka tidak dapat terima hakikat sudah NO more 611. Tapi, secara jujurnya, kita yang control anak kita. Mereka boleh sahaja dengar cakap. Cakap sahaja elok-elok. Mula-mula sahaja mereka pelik dan agak mengamuk tapi selepas tu OK sahaja. Alhamdulillah.

Keypoint nya, cakap elok-elok dan terangkan sebab apa.
Itu sahaja. Lepas itu doa la supaya anak-anak itu dengar cakap

Sampai sekarang sudah hampir 5 bulan ini pun tidak mintak 611. Best gila

Apa kami buat dengan duit yang sepatutnya dibayar ke Astro itu?
Kami belikan insurans dan medical card untuk anak ketiga.
Top up sedikit sahaja

JAUH lebih menguntungkan dan dapat perlindungan lagi
Siap ada simpanan untuk education

Jadi, siapa kata perlu sangat bergantung kepada Astro dan TV?

Lagipun, pihak Astro menawarkan kami dengan Njoi.
Free. Tidak ada bayar apa pun sebab kami sudah ada decoder katanya

Barang free kan, siapa mahu tolak
Dapat la juga tengok TV1, TV2, TV3, Prima, Oasis, 501, TV Hijrah, TV9, NTV7 dan beberapa channel lain. Ok apa…

Jadi, keputusan di tangan anda
‘Lu pikirlah sendiri’ – pinjam tagline ya Nabil.


Kisah Sebenar Lelaki ‘The Terminal’ Yang Terkandas Di Lapangan Terbang Selama 18 Tahun

Terkandas di lapangan terbang pastinya membosankan. Tetapi, tahukah anda seorang lelaki bernama Mehran Karimi Nasseri (kini berusia 73 tahun) pernah terkandas di Lapangan Terbang Antarabangsa Charles de Gaulle di Perancis selama 18 tahun? Beliau ibarat tersepit antara penjara dan kehidupan normal. Mengapa perkara seperti ini boleh terjadi?

Imbas kembali pada tahun 1973, Mehran dahulunya merupakan seorang penuntut di Universiti of Bradford, England dan ahli aktif dalam kelompok penentang Raja Mohammad Reza Pahlavi atau the last Shah of Iran yang melaksanakan undang-undang monarki yang jelas sangat bertentangan dengan ajaran Islam. Reza Pahlavi pada ketika itu berusaha keras untuk menjadikan kehidupan warga Iran seperti negara-negara Barat.

Disebabkan itu, kerajaan Iran menganggap bahawa tindakan protes itu telah mencemar duli bagi institusi raja. Pemerintah Iran berasa ‘tidak senang duduk’ akan tindakan memalukan itu lalu mengeluarkan satu waran untuk menghantar Mehran masuk ke penjara sebaik sahaja dia tiba di Iran pada 1977 atas kesalahan mengadakan protes di luar negara.

Atas persetujuan daripada semua pihak, pada 1981, kerajaan Iran mengeluarkan surat rasmi berstatus ‘pelarian’ untuk membuang Mehran ke luar negara atas sebab terlibat dengan konspirasi menentang kerajaan Iran. Hanya negara Eropah sahaja yang dibenarkan. Atas nasihat agensi United Nations, Mehran telah memilih England sebagai negara baru untuk dia berlindung.

Pada 1988, Mehran bercadang untuk ke Perancis terlebih dahulu dengan menaiki kapal terbang sebelum menetap di England. ‘Sudah jatuh ditimpa tangga’, nasib malang berturut-turut menimpa Mehran apabila surat rasmi yang mengesahkan bahawa dia merupakan ‘pelarian’ hilang entah ke mana sebaik sahaja dia tiba di Lapangan Terbang Antarabangsa Charles de Gaulle, Perancis.

Tanpa surat berkenaan, Mehran dilarang sama sekali untuk melangkah masuk dan keluar daripada pintu sempadan mana-mana negara di dunia ini. Seperti sedia maklum, lapangan terbang merupakan ‘ruang antarabangsa’ di mana pengunjung dibenarkan untuk duduk seketika waktu di situ walaupun tiada dokumen atau surat rasmi perjalanan ke destinasi.

Perasaan cemas wujud dalam diri Mehran setelah surat rasmi tersebut hilang daripada pandangannya. Lebih memilukan, Mehran langsung tidak tahu untuk berbual dalam bahasa Perancis. Mehran buntu dan dia tiada pilihan lagi selain terpaksa bertahan hidup di lapangan terbang itu. Dia berharap ada insan yang boleh membantu untuk menyelesaikan masalahnya.

Alah bisa, tegal biasa, rata-rata pekerja di situ berkata Mehran sudah jatuh hati untuk terus tinggal di lapangan terbang itu. Mehran bergantung pada pendapatan dengan bekerja sebagai tukang pembersihan tandas awam di lapangan terbang tersebut dan hasil gajinya akan dihabiskan untuk membeli makanan terutamanya di McDonald’s yang ada di situ.

Pada masa lapang, Mehran lebih suka untuk duduk di suatu tempat sambil membaca buku di tangannya. Penat pula membaca buku, dia memerhati pula keadaan orang yang lalu-lalang di sekelilingnya. Mehran meratapi kesunyian, tiada berkeluarga dan tidak pernah keluar dari penjara lapangan terbang itu.

Beberapa tahun kemudian, Mehran mula rasa pasrah dan menerima ketentuan takdir bahawa sisa hayatnya akan dihabiskan di lapangan terbang itu. Dia sama sekali tidak dibenarkan keluar dari lapangan terbang itu.

Berikutan itu, Christian Bourguet, seorang peguam hak asasi manusia Perancis mula ‘membuka mata’ dan cuba untuk membantu membebaskan Mehran dengan mendapatkan semula surat pengesahan ‘pelarian’ yang baru. Untuk permohonan surat tersebut, Mehran sendiri perlu datang ke Belgium sedangkan hendak keluar dari lapangan terbang pun Mehran tak boleh.

Hampir sepuluh tahun, akhirnya Christian Bourguet berjaya untuk meyakinkan pihak Belgium untuk mengeluarkan penggantian surat rasmi mengenai status “pelarian’ bagi Mehran sebagai permit untuk dia terus menetap di Perancis.

Sangkaan Mehran surat itu adalah palsu dan masih memutuskan untuk terus hidup di lapangan terbang itu. Disebabkan itu, para pekerja di lapangan terbang itu mula beranggapan bahawa kesihatan mental Mehran sudah tidak stabil disebabkan sudah terperap hampir 2 dekad di situ.

Akhirnya, pada 2006, Mehran telah dihalau oleh pihak pengurusan lapangan terbang secara paksaan. Dia kemudiannya dimasukkan ke hospital untuk merawat penyakitnya. Setelah sembuh, Mehran diberikan sepenuhnya hak surat ke atas surat tersebut untuk menjalani kehidupannya seperti biasa.

“Tersekat dengan sistem politik yang gila ini adalah punca kehidupan saya musnah tanpa pengetahuan mana-mana pihak berwajib,” ujar Mehran.

Kisah inspirasi Mehran ini juga pernah dibukukan dan difilemkan sebagai The Terminal yang ditayangkan pada 2004 dan ketika itu Mehran masih lagi penghuni tetap di lapangan terbang itu. Pada 2005, atas kejayaan filem tersebut, pengarah Steven Spielberg telah memberikan royalti sebanyak USD300,000 (+-RM1.2 juta) kepada Mehran sebagai tanda penghargaan pengambilan hak cipta kisah peribadinya.

Mehran dikhabarkan menggunakan duit royalti tersebut untuk membina kehidupan baru di England setelah hampir 2 dekad terperangkap di lapangan terbang tersebut. Jika nasib anda sudah tertulis untuk terkandas di lapangan terbang, berapa lamakah anda mampu bertahan untuk meneruskan kehidupan?

Kerajaan Jepun bina pusat kuarantin di lapangan terbang guna kadbod sebagai katil. Klik pautan di bawah untuk bacaan artikel selanjutnya.

Kerajaan Jepun Bina Pusat Kuarantin Di Lapangan Terbang, Guna Kadbod Sebagai Katil

Sejarah Lapangan Terbang Sultan Abdul Halim Yang Digelapkan British?

‘Baru Nak Bina Kehidupan Tetapi Ombak Melanda’- Pekerja Lapangan Terbang Kongsi Kesulitan Akibat Pandemik


Kisah Sebenar Wanita Yang Hilang Selama Dua Tahun, Ditemui Masih Hidup Terapung Di Laut

Seorang wanita ditemui selamat di lautan selepas dinyatakan hilang selama dua tahun. Dia dilaporkan terapung sejauh 3.6 kilometer dari Puerto Colombia, Kolombia, pada Sabtu lalu.

Ketika ditemui, wanita yang bernama Angelica Gaitan berumur 46 tahun tidak putus mengucapkan rasa terima kasih dan bersyukur kerana dia masih diberi umur yang panjang.

Roland Visbal, nelayan yang menyelamatkan Gaitan memberitahu pemberita bahawa dia ketika itu sedang belayar bersama rakannya Gustavo. Pada mulanya dia melihat sesuatu yang terapung dan menyangka itu adalah kayu yang hanyut.

Namun mereka terkejut apabila melihat ‘benda’ yang disangkakan kayu itu rupanya adalah seorang manusia. Visbal dan Gustavo mendekati Gaitan sebelum menjerit ke arahnya yang tidak sedarkan diri.

Visbal dan Gustavo kemudian mengangkat Gaitan ke atas kapal dengan bantuan pelampung yang diikat menggunakan tali. Gaitan dilaporkan keletihan dan mengalami hiportemia setelah terapung di laut selama lapan jam.

The Sun melaporkan bahawa ayat pertama yang diucapkan oleh Gaitan setelah diselamatkan oleh Visbal dan Gustavo adalah “Saya dilahirkan semula. Tuhan tidak mahu saya mati.”

Mereka berdua kemudiannya membawa Gaitan ke pantai dan kemudiannya ke hospital untuk dirawat. Setelah dia pulih, Gaitan mula membongkarkan misteri kehilangannya selama dua tahun.

Gaitan sebenarnya telah bertindak melarikan diri dari keluarganya sejak dua tahun yang lalu. Untuk rekod, keluarganya sendiri tidak tahu di mana dia berada sebelum cerita dia dijumpai hanyut dilautan heboh di dada akhbar.

Dia memberitahu pemberita bahawa penderitaan yang dialami olehnya ketika di laut adalah punca dari kesengsaraan yang dialaminya berikutan keganasan rumah tangga selama lebih 20 tahun.

Dia dilaporkan didera oleh suaminya sejak mengandung anak pertama, “Dia memukul saya, dia menyalahgunakan saya,” kata Gaitan sebelum menyambung bahawa dia didera oleh suami sehingga dia melahirkan anak kedua.

Gaitan mengakui bahawa dia tidak dapat meninggalkan suaminya kerana memikirkan soal anak-anak. Bagaimanapun, keganasan demi keganasan tetap berlaku dan dia akhirnya mengambil keputusan untuk melaporkan kes tersebut kepada polis.

Selepas itu, suami Gaitan telah ditahan selama 24 jam sejurus selepas laporan itu dibuat, namun tidak lama selepas itu, suaminya telah dibebaskan oleh pihak polis. Akibat marah dengan Gaitan yang melaporkan masalah suaminya kepada pihak polis. Si suami telah bertindak memukul dan menyerang Gaitan.

Pada 2018, Gaitan mengatakan bahawa suaminya cuba merosakkan wajahnya dan  cuba untuk membunuhnya. Sejak kejadian itu, dia tekad untuk melarikan diri dari rumah kerana tidak tahan dengan suaminya.

Dia keluar dari rumah dan mula merantau. Dia sempat tinggal di Barranquilla selama enam bulan dan berusaha untuk mencari tempat perlindungan tetapi gagal. Sejak itu, dia mula hidup dijalanan sebelum mula putus asa dan menjadi tertekan. “Sejak itu, saya tidak mahu meneruskan hidup,” kata Gaitan.

Selepas itu dia mengaku menaiki bas menuju ke pantai dan memutuskan untuk melompat ke dalam laut. Selepas melompat ke dalam laut, dia mengatakan bahawa dia jatuh pengsan dan tidak ingat apa-apa yang berlaku selepas itu.

Namun, keluarga Gaitan telah menafikan dakwaannya yang menyatakan bahawa wujud keganasan rumah tangga.

Dalam temu bual dengan RadioN Radio Barranquilla, mereka mendakwa Gaitan sebenarnya menderita masalah kesihatan mental, mengalami kecacatan jantung dan telah keluar dari rumah tanpa memberitahu sesiapa.

Untuk rekod, polis masih menyiasat punca kehilangan Gaitan dan mengumpul segala maklumat berkaitan keganasan rumah tangga yang dilaporkan olehnya.

Untuk membaca bahan bacaan yang lain, klik pautan di bawah.

Selepas 100 Tahun, Misteri Kapal Hilang Tanpa Jejak Di Segi Tiga Bermuda Akhirnya Terjawab

Seorang Lelaki Menceritakan Detik-Detik Cemas Dihanyutkan Arus Banjir Di Kelantan. Scary!


6 Cara Semak Arah Kiblat Yang Boleh Anda Buat Sendiri Hari Ini

Pada 28hb Mei setiap tahun, kita boleh buat semakan kiblat sendiri. Ini kerana kedudukan matahari akan tepat berada di atas Kaabah.

Oleh yang demikian, petang ini jam 5.16 kita boleh lakukannya bersama-sama ya. Syaratnya di kawasan kalian masih ada matahari. Ia kerana, kita perlu bayang tersebut untuk jadi penunjuk arahnya.

Semakan arah kiblat boleh dilakukan dengan panduan berikut ya:

1. Pilih tempat yang hendak disemak dan pastikan ianya tidak terlindung dari sinaran cahaya matahari. Lebih elok jika ia berada di tanah yang agak lapang dan ada ruang.

2. Pacak satu tiang di kawasan itu dan pastikan ia berdiri tegak (90°). Tak pula kau berdiri dan tengok bayang sendiri. Haih, bukannya boleh kira kreatif kau orang itu.

3. Pada tepat jam 5.16 petang, bayang akan terhasil daripada tiang tersebut. Terus tentukan arah bayang tersebut.

4. Arah kiblat anda adalah arah yang bertentangan dengan bayang yang terhasil daripada tiang itu.

5. Selain dari menggunakan tiang tegak yang dipacak, anda juga boleh menggunakan tiang-tiang bendera, tiang lampu atau sisi-sisi rumah yang tegak untuk menyemak arah kiblat menggunakan kaedah ini.

6. Jika terlepas tarikh hari ini, ada satu lagi tarikh yang kalian boleh semak. Ia juga berkeadaan sama, matahari tegak di atas Kaabah. Tarikhnya ialah 16hb Julai dan waktunya ialah 5.28 petang.


Kisah Sebuah Banglo Impian Dengan Tiang Tinggi Dibina Oleh Seorang Ayah Dengan Tangannya Sendiri

Zaman sekarang harga rumah sungguh mahal. Tetapi ini tidak dapat melenyapkan impian seorang ayah untuk memiliki rumah banglo yang besar dan cantik. Kisah ini telah diceritakan oleh Cik Hajar Yahya, dan ramai terpesona dengan kerja keras ayah beliau untuk memiliki rumah impian. Sebuah rumah banglo dengan tiang tinggi. Ya, ini adalah kisah menggapai impian.

| Bestnyaaaa kalau dapat design rumah sendirii..! |

Masa saya kekecik dulu, saya ingat lagi abah selalu bawak saya berhenti depan rumah banglo putih tiang dua.

Masa tu, pergi balik sekolah rendah abah hantar saya naik motor. Jadi, sebelum balik rumah, mesti kami akan parking motor depan rumah banglo putih tu. Untuk sekitar 5 ke 10 minit.

Abah cakap kat saya, cantik kan rumah tu. Saya senyum, angguk. Kalau dapat rumah camtu kan best. Masa tu kecik sangat, apa lah yang saya faham. Orang kata best, saya pun jawab best. hehe

Tak lama lepas tu, saya tengok Abah ada satu lukisan lakaran rumah. Macam yang arkitek punya tu. Ada pandangan sisi, tepi, depan, belakang.

“Cantiknyaa, rumah siapa ni Abah..?” soal saya.

“Inilah rumah kita nanti..!” kata Abah bangga.

Saya gelak. Yelah Abah bukannya Menteri atau pun Dato’ yang gaji puluhan ribu nak ade rumah banglo besar cantik pulak tu. Abah cuma kerja kilang masa tu. Kilang kereta kalau tak silap.

Hari2 saya perhatikan Abah. Kertas lakaran rumah tu Abah jadikan model guna kadbod. Potong sendiri dan gam satu persatu.

Abah adjust model rumah tu cantik2 ikut citarasa dia. Sampai abis bersepah kadbod dipotong-potong oleh Abah semata-mata nak dapatkan design bumbung yang cantik.

Tahun 2007, Abah mulakan projek rumah idaman dia. Abah tak bergantung pada orang. Abah ikat batu satu persatu. Abah naikkan tembok. Abah ratakan konkrit.

Abah kata model rumah dia buat masa saya kecik tu nak jadi realiti. Saya sengih. Boleh ke.?

Cukup 6 bulan, rumah saya naik macam banglo. Belum siap sepenuhnya tapi sudah ada rangka. Sebiji sama macam model rumah idaman Abah.

Hari2 Abah upgrade sikit2. Saya ingat lagi Raya pertama kat rumah tu, rumah kami tak sempurna. Bahagian dapur masih berpasir belum pasang tiles, sedangkan bahagian depan dah macam hotel cantik dia. (boleh refer album saya tajuk Rumah Taj Mahal)

Abah nak buktikan pada orang yang Abah mampu buat rumah idaman dia dengan kudrat dia sendiri.

Saya cukup terpegun masa tu. Abah takde background enjinia. Abah bukan kontraktor. Abah tak pernah belajar ilmu fizik.! Abah bukan orang kaya. Abah cuma orang kampung yang ada wawasan, ada matlamat nak dikejar, yang ada citarasa tinggi.

Abah bukti kehebatan dan idola kekuatan semangat saya. Semangat Abah tak pernah luntur walaupun sekelumit mulut orang lain memburuk2kan usaha Abah. Abah teruskan mengejar matlamat hingga rumah kami megah berdiri macam dalam gambar.

Itu lah rumah saya dan Abah. Orang labelkan rumah kami rumah ratusan ribu, sedangkan kos pembuatan sebenar mungkin tak cecah jumlah tu. Sebab semuanya kami buat sendiri. Bukan saya, Abah yang buat. Seingat saya, upah membuat bumbung hanya sekitar RM18 000.

Hingga kini, rumah kami megah berdiri. Saya panggil rumah ni rumah Taj Mahal, sebab ini bukti kasih sayang Abah kat kami. Bila sandar kat dinding rumah, terasa kasih sayang Abah terpancar kat kami sekeluarga.

Abah bukti semua manusia boleh berjaya.! Sesusah mana pun hidup kita, kita boleh ubah kehidupan kita kalau kita ada matlamat yang jelas dan semangat yang tinggi..!

Best ke best kalau boleh design rumah sendiri..? Terimakasih Abah.!


Kisah Seorang Abang Yang Kaya Dan Adiknya Yang Biasa-biasa

Nota Editor: Kisah ini asalnya dikongsi oleh Tuan Az Zubair, usahawan dan pemilik Tam Nasi Ayam. Semoga anda mendapat manfaat dari kisah tauladan ini. Ikuti kisahnya di bawah.

Saya pernah membaca sebuah cerita yang dikongsi oleh rakan FB tidak lama dahulu. Cerita yang membuatkan saya sentap dan termenung panjang. Saya kembali bermuhasabah dalam diri. Mungkin penyampaiannya sedikit lain dari cerita asal kerana saya pun sudah ingat ingat lupa. Namun intipatinya sangat melekat dijiwa.

Ceritanya mengenai dua orang pemuda abang dan adik yang tinggal bersama-sama ayah mereka di sebuah kampung. Ayahnya sangat alim dan sekadar membuat kerja kerja kampung dan mendapat undangan berceramah di surau surau berdekatan.

Abangnya yang sulung adalah seorang pelajar dalam akademik yang baik. Selalu skor dalam peperiksaan dan selalu mendapat anugerah dari sekolahnya. Pendek kata, abangnya yang sulung ini adalah harapan keluarganya. Memang benar telahan, abangnya mendapat pekerjaan yang baik selepas belajar. Kemudian berjaya dan kaya raya dalam perniagaannya pula.

Si adik pula sangat bersahaja dan tenang orangnya. Pelajar yang biasa-biasa sahaja. Dan selepas habis belajar mendalami ilmu-ilmu dari setiap pondok. Bertalaqi dan berguru. Hidupnya sangat sederhana. Selesa dengan ilmu dan amalannya. Menjaga ayahnya yang sudah tua. Terkenangkan arwah ibunya dan menitis air mata. Tidak pernah merasa kasih sayang seorang ibu kerana ibunya gugur syahid sewaktu melahirkannya.

Suatu hari ayahnya memanggil anak-anaknya pulang. Sudah uzur benar tingkahnya. Lalu diberikan wasiat kepada setiap orang anaknya. Selesai bercakap dengan abang yang sulung, kini giliran adiknya pula. Panjang juga bicara ayahnya. Adik sekadar mengangguk angguk mendengar ayahnya berperi.

Tiba hari yang dijanjikan tuhan. Ayahnya dijemput mengadap Ilahi. Suasana sedih menyelubungi. Usai majlis pengkebumian maka abangnya bercakap kepada para hadirin berterima kasih dan mengingatkan jika ada terhutang dan terkurang berkenaan arwah boleh datang menuntut darinya.

Setelah semua hadirin pulang, abangnya memulakan perbualan dengan adiknya. Abangnya bertanya tentang apa wasiat arwah si bapa. Adiknya menjawab ayahnya berpesan untuk dia menghabiskan pembelajaran dalam tafsir Al Quran.

“Kenapa adik memilih untuk hidup begini? Tengoklah aku ini. Aku berjaya di dalam bisnes aku sendiri. Lepas satu datang, datang lagi kejayaan yang lain pula. Setiap apa yang aku usahakan semunya membuahkan hasil”. Katanya dengan bangga.

“Setiap sesuatu yang terjadi semuanya dari kelulusan Allah Taala. Bersyukurlah dengan apa yang kau miliki abangku”.

Abangnya berlalu pulang membawa hati yang tidak puas dengan penjelasan adiknya. Namun dia tahu, adiknya pasti dibantu jika ada berlaku sebarang masalah. Abangnya menjalankan urusan seperti biasa. Dia adalah usahawan yang berjaya.

Tidak lama selepas kematian ayahnya, tiba tiba abangnya dikejutkan dengan berita kematian adiknya secara tiba tiba. Meninggal di dalam tidurnya. Tinggallah abangnya sebatang kara. Tiada adik beradik, ibu atau ayah tempat mengadu domba dan bermesra. Hanya dia seorang yang tinggal meneruskan keturunannya.

Sedang abangnya berkemas-kemas barang di rumah arwah adiknya, terlihat sebuah buku nota. Lama abangnya membaca setiap bait perkataan yang ditulis oleh arwah adiknya. Antara yang paling menyentuh hatinya adalah ayat ini

Dari asal ketika kita masih kecil, ayah selalu berpesan kepadaku untuk mendoakan kejayaanmu. Lalu, di setiap kali selepas sembahyang akan aku doakan kejayaanmu. Dan telah aku saksikan kejayaanmu di setiap laluanmu. Sungguh aku bangga mempunyai abang sepertimu. Namun, sejak engkau bergelar usahawan yang berjaya kau kurang membuat amalan wajibmu. Kau kurang bersedekah walau rezekimu melimpah ruah. Kau katakan semua rezeki itu adalah hasil usahamu. Benar, namun semua yang berlaku atas ketetapan Yang Maha Esa.

Abangku, ayah membisikkan padaku untuk terus menerus mendoakan kejayaanmu. Mendoakan agar terus menerus engkau dapat membantu ummah yang semakin lemah dilanda cabaran zaman moden ini. Perpecahan dan tamak haloba yang mencarik-carikkan ummat Islam dewasa ini. Abangku, doamu semakin kurang. Makbulnya semakin hilang. Tidak semua yang engkau minta diberikan untuk dirimu. Ia mengandungi rezeki orang lain juga di dalamnya. Bayarlah zakat. Banyakkan beramal dari rezeki yang diperolehi. Senang mahu dikira timbangannya nanti.

Setelah membaca tulisan arwah adiknya kini abangnya faham. Rupa-rupanya dia berjaya di dalam setiap bidang yang dilaluinya bukan kerana usaha dirinya semata-mata. Ia adalah doa dari orang orang disekelilingnya. Sifat sombong dan bongkak sepatutnya tiada dalam kamus hidupnya. Ia adalah hasil usaha mereka yang di sekelilingnya.

Alhamdulillah, kini beliau sudah sukses kerana ilmu niaganya kini sudah boleh diwarisi. Dan kini beliau mendoakan kejayaan orang lain pula.

LIKE dan FOLLOW Vocket di Facebook serta Instagram


Kisah Seorang Adik Darjah 5 Bertanya Soalan Yang Penting Buat Dirinya, Mungkin Juga Buat Anda Dan Kami Semua

Kisah ini diceritakan oleh Tuan Edi Rozaidi, di dalam pagenya, Shohwatul Al-Fateh.

Ia mengisahkan tentang seorang pelajar darjah 5, menanyakan soalan yang penting, soalan yang jauh lebih matang dari usianya yang masih hijau itu.

Semoga ia menjentik hati dan minda kita semua.

“Abang, Assalamualaikum.” Tegur seorang budak sambil menarik baju ku.
Mungkin darjah 5 agaknya. Ketot dan comel.

“Waalaikumussalam. Ya dik? Ada apa yang abang boleh tolong?”

“Abang memang selalu ke buat benda-benda ni?”

“Hurmm… benda apa dik?” Aku pun duduk dan ajak dia duduk bersila sekali. Budak ketot ini menarik perhatian aku.

“Benda ni lah. Pergi buat program kat sekolah-sekolah macam yang abang buat sekarang ni kat sekolah saya?”

“Selalu juga la. Boleh abang tahu kenapa adik tanya macam itu?”

“Saya… nak tanya soalan dekat abang boleh? Tapi abang jangan beritahu orang lain dan abang kena simpan rahsia ini. Boleh? Oh, haa… lagi satu… tolong jawab dengan jujur.

Suupppppp… berdesupppp…. bergetar jiwa, terasa lemah dan…

“Boleh, abang jawab mana yang abang mampu ya?”

“Ok.” Budak itu senyum lantas menampakkan keserian tulus mulus dari mukanya. Aku terus senyum juga.

“Saya nak tanya abang, macam mana kita nak ubah jadi baik? Saya ni tak lah baik sangat tapi saya nak ubah jadi baik. Saya rasa macam susah. Dan ada kawan saya kata kalau nak jadi baik kena tunggu dulu bila kita dah besar nanti.”

Allah… satu pengajaran untukku. Budak yang belum baligh, yang suci ini mampu mengeluarkan kata-kata seperti ini.

Aku menarik nafas. Memastikan setiap nikmat oksigen dapat ku rasa. Lalu ku hembus semula. Tempat kem ini memang indah tenang dan mendamaikan. Aku memang saja duduk di kawasan jalan yang menghala ke dewan makan agar dapat aku lihat adik program pergi makan dan dewan sudah kosong.

Aku tengok dewan, dewan memang dah kosong. Suasana hutan yang hening memang terbaik.

Aku pandang semula si ketot ini. Aku pandang terus menerus ke matanya. “Adik umur berapa tahun?”

“Abang kagum dengan adik dan abang percaya adik mampu menjadi orang yang baik. Ok, ini pesan abang. Adik nak berubah jadi baik satu, adik kena cuba lupakan dan tinggalkan segala benda yang tak baik adik buat masa lalu.”
Aku ambil nafas sambil menyusun kata.

“ Kedua, adik boleh mula jadi baik mulai… 3, 2, 1…. Ok mulai sekarang adik kena jadi baik. Budak yang baik dan disayangi orang. Ok?”
Entah kenapa aku menghulurkan jari kelingking kepada budak itu seolah-olah pinky promise.

Budak itu tunduk mendengar ceramah pendek aku. Dia pandang mataku, lalu…. senyuman perlahan-lahan terukir dibibirnya… “ok abang!” lantas dia menyambut jari kelingking ku dengan jari comel kelingkingnya juga.

“Mulai sekarang, abang lantik diri abang menjadi penjaga kebaikan adik ok?”

“Agar adik akan terus kekal menjadi baik”

“Hah bagus-bagus…” aku menggosak kepala budak ketot itu ke kiri ke kanan.

“Dah tot, jom pergi makan. Lepas ni nak solat magrib.”

“Erkk… tak… maksud abang dah jom pergi makan. Kawan-kawan dah tunggu.”

Kami berdiri serentak lalu menuju ke tempat makan.

“Cantik dan sedap nama tu….” Aku senyum. Dalam maksudnya.

……………………………………..” Abang, lepas makan belanja saya aiskrim pak cik motor tu ya? Untuk buat kebaikan harus segerakan..? hehe…”

Cis cis cis utus ku dalam hati. Budak kecil mudah belajar. Orang dewasa jadi mangsa eksperimental

Mereka ingin melihat adakah si dewasa ini cakap serupa bikin. Oh, muhasabah buat ku.

“Ha? Slurrpp..” sambil dia jilat aiskrimnya.

“Ama abam? (apa abang?)” Balas dia. Ceh, kot iya pun nak balas, tak perlulah cakap masa tengah jilat aiskrim.

*Cerita tiada kena-mengena sama ada yang hidup atau mati. Fiksyen.

Kredit: Edi Rozaidi, dengan izin.
Kredit gambar: Saya Comel

——————————————————-
Ikuti pelbagai kisah menarik di The Vocket.


Kisah Seorang Bangladeshi Yang Mahu Mencari Rezeki Dianiaya Oleh Rakan Senegara

Dua hari lepas pakcik Bangla datang potong rumput dekat rumah aku. Adalah dia mesin rumput dalam 5 minit, lepas itu senyap dekat 20 minit macam itu.

Hairan aku bila tak dengar lagi bunyi mesin rumput 2.5 horsepower dia. Dah balik ke, kena patuk ular ke, kena gigit hantu kucing ke, sakit jantung ke, kepala tersepit pagar ke orang tua ini.

Aku pun keluar tengoklah keadaan. Rupanya ada sebelah tepi dinding sedang baiki mesin rumput dengan muka geram campur sedih.

“Rosak lagi ke mesin?” aku tanya sebab nampak dia sedang buka apa benda tak tahulah. Dia pun tunjuk aku sesuatu, “Adik, tengok ni…”

Anda tahu apa benda dia tunjuk? Bukan zip seluar dia, tapi dia tunjuk pasir yang ada dalam tong minyak mesin rumput dia. Adalah dalam segenggam.

“Aik, mana datang pasir dalam mesin rumput? Semalam mesin dekat padang pasir ke?” tanya aku lagi sambil hulur air bagi dia minum.

“Bukanlah adik. Sudah banyak kali jadi macam ini. Kawan satu rumah kasi masuk pasir lagi dalam saya punya mesin. Sudah banyak kali mereka buat saya macam ini.”

“Tak guna punya Bangla. Busuk hati. Kenapa jadi macam itu? Kenapa buat macam ini?” aku tanya lagi sebab nak tau.

“Janganlah cakap tak guna Bangla. Saya pun Bangladeshi juga. Mereka tengok saya banyak dapat kerja potong rumput. Sana sini orang panggil saya suka potong rumput. Kita buat kerja bagus, baik, tak buat cincai, orang mesti panggil kita lagi.”

“Tapi mereka dengki sama saya. Duit saya pun kadang-kadang mereka curi. Itu sebab saya dapat duit saja terus hantar ke Bangladesh sana.”

“Hari itu mereka potong sama saya punya tayar basikal dan mereka pancitkan letak paku. Sekarang saya bawa saja tayar spare dalam beg. Pasir ini saya simpan dalam plastik. Saya mahu buat laporan polis dulu. Sebab sebelum ini sudah jadi benda sama dan ada pergaduhan.”

“Saya tak mahu gaduh lagi. Saya sudah tua. Badan pun tak kuat. Mereka muda. Baik saya buat laporan dulu. Jadi apa-apa saya tak salah.”

Panjang lebar dia terangkan. Hampeh punya kawan satu rumah dengan dia. Ada dekat 10 orang. Semua team Avengers Potong Rumput.

Ingat Melayu je busuk hati. Bangla pun sama tak boleh tengok orang lain lebih. Semua bangsa sama saja.

Lepas dah baiki, dia mesin rumput sampai selesai semua. Aku ingat dah nak habis, dia sambung lagi lepas siap ikat plastik rumput nak buang.

“Tak apa mereka buat macam ini. Allah ada. Allah bagi rezeki. Saya kerja sini, rezeki tak pernah putus. Apa jadi pun Allah bagi. Orang buat jahat, jangan balas. Biar Allah balas.”

“Saya buat apa pun semua kerana Allah. Hari tu saya mesin rumput rumah Cina. Lepas itu sakit dada. Tuan rumah pergi klinik belikan saya ubat.”

“Ubat semua tak perlu bayar. Mesin rumput dia bayar lebih. Semua Allah hantar.”

Makan minum saya pun Allah hantar. Ada seorang Pakistan selalu bagi saya. Duit semua hantar dekat anak masuk kolej. Saya ada sikit duit untuk makan pun cukup. Janji anak jadi pandai.

Apa-apa jadi, ingat Allah. Solat jangan tinggal. Adik buat, dia hantar untuk tolong. Hati saya sakit juga bila orang buat saya begini. Tapi saya ingat Allah.

Aku senyap tak cakap banyak lepas dia kata itu sambil aku hulur upah mesin rumput. Dia bagi tahu dia nak balik rumah terus.

Sambil dia tolak basikal dengan muka sedikit sayu, dekat mulut dia tak lekang sebut, “Allah. Allah. Allah. Allah. Allah. Allah.”

Sekiranya anda penduduk Bukit Raja dan Setia Alam. Boleh hubungi dia untuk servis potong rumput dan trim pokok di talian +601116371363 (Tayan)

Baca kisah lain yang boleh menyentuh hati anda di bawah:

Kisah Kucing Yang Patah Hati Setelah Tuannya Meninggal Dunia

Kisah Gadis Ini ‘Survive’ Daripada Kanser Tahap 4 Curi Perhatian Netizen

Berjaya Jadi Doktor Walau Hidup Susah, Kisah Hidup Lelaki Ini Buat Netizen Terharu